Peranan Penting Bapa Dalam Membina Keluarga Utuh

“Kasih bapa sepanjang jalan, kasih anak sepanjang penggalan.”

Apabila mendengar perkataan ‘bapa,’ kita sering merujuknya kepada karakter bapa yang sering dilihat tegas, garang, serius dan tidak banyak bercakap.

Karakter bapa juga sinonim dirujuk kepada kesungguhan dan ketekunan mereka dalam mencari rezeki agar dapat memberikan yang terbaik buat keluarga dan insan yang tersayang.

Karakter para bapa yang majoritinya tidak terlalu ekspresif dalam memaparkan cinta dan sayang kepada anak-anak berbanding para ibu kerap disalah erti oleh masyarakat.

Umum masyarakat menilai para bapa sebagai figura yang mempunyai kekuatan emosi yang lebih tinggi berbanding para ibu kerana mereka tidak terlalu menunjukkan perasaan cinta dan kasih sayang kepada anak-anak.

Lantaran itu, peranan para ibu dilihat lebih ke hadapan dan besar dalam mendidik, melindungi dan berkorban demi membesarkan anak-anak berbanding para bapa.

Ibu dan bapa sebenarnya adalah simbiosis yang wujud dalam sesebuah ikatan perkahwinan dan keluarga. Kedua-duanya mempunyai peranan bersama dan masing-masing tetapi saling melengkapi dalam memastikan rumah tangga dan keluarga mereka berjaya dibentuk dengan sejahtera dan bahagia.

Namun demikian, bapa, ayah, abah, daddy, papa, walid, abuya atau apa saja gelaran yang diberikan kepada para bapa adalah merujuk kepada susuk seorang lelaki yang merupakan tonggak kepada keutuhan sesebuah unit keluarga.

Tanpa tonggak yang kukuh, bergoyanglah sesebuah bangunan yang mungkin membawa rebah. Tanpa sosok bapa yang mantap, bergoncanglah sesebuah keluarga yang mungkin menuju runtuh.

Hal ini kerana, institusi keluarga adalah unit paling asas dan terpenting dalam proses pembentukan masyarakat dan dalam memacu pembinaan sebuah negara rahmah.

Kesejahteraan sesuatu generasi yang dilahirkan dalam sesebuah masyarakat dan negara adalah bergantung kepada sejahteranya sesebuah keluarga.

Sekiranya institusi keluarga berpecah belah akibat kepincangan seorang bapa dalam memainkan peranan dengan baik, maka kesan sosial dan ekonominya akan dirasai oleh masyarakat dan generasi berikutnya.

Peranan bapa tidak boleh dipandang enteng kerana bapa mempunyai tanggungjawab yang besar sebagai pemimpin, pelindung, pendidik, qudwah hasanah dan juga pemberi nafkah buat isteri dan anak-anak.

Bapa adalah ketua dan nakhoda kapal yang mempimpin keluarga dalam menentukan arah kapalnya berlayar sehingga ke destinasi rumah tangga yang sakinah, mawaddah dan rahmah.

Oleh itu, kedudukan seorang bapa amat dimuliakan dalam Islam sebagaimana kedudukan seorang ibu sehingga diingatkan oleh Allah Taala dalam al-Quran pada Surah al-Isra’ ayat 23 yang bermaksud:

“Dan Tuhanmu telah perintahkan, supaya engkau tidak menyembah melainkan kepada-Nya semata-mata, dan hendaklah engkau berbuat baik kepada ibu bapa.”

Bapa sebagai pemimpin, pendidik dan juga teladan melalui qudwah hasanah berperanan penting dalam memastikan bahawa didikan yang diberikan kepada keluarga adalah didikan yang mengukuhkan kesedaran ahlinya dalam beragama.

Kewibawaan dan keteladanan susuk bapa dalam keluarga sangat menentukan pembentukan nilai-nilai agama, moral, sosial dan disiplin dalam diri anak-anak.

Melalui bimbingan para bapa, isteri dan anak-anak mereka dapat diajar dan dibentuk supaya sentiasa disuburkan perasaan untuk taat kepada Allah, tidak menganiaya sesama manusia, selalu bertimbang rasa dan bersifat rahmah kepada semua.

Terdapat dialog-dialog yang dirakamkan dalam al-Quran antara bapa dan anak yang menggambarkan betapa pentingnya kedudukan seorang ayah sebagai watak utama dalam pendidikan anak-anak. Antaranya Surah Luqman ayat 13 yang bermaksud:

“Dan (ingatlah) ketika Luqman berkata kepada anaknya, ketika dia memberi pelajaran kepadanya, Wahai anakku! Janganlah engkau mempersekutukan Allah, sesungguhnya mempersekutukan (Allah) adalah benar-benar kezaliman yang besar.”

Sentiasa perlu diingat bahawa anak-anak adalah ibarat kain suci dan bapa adalah individu yang mencorakkannya selain ibu.

Bapa juga berperanan sebagai pelindung kepada keluarganya. Seorang bapa bertanggungjawab dalam memastikan ahli keluarganya sentiasa berada dalam persekitaran yang sihat dan selamat.

Sekiranya bapa tidak menunjukkan sifat pelindung kepada anak-anak, mereka akan berasa tidak selesa, enggan berkomunikasi, memberontak dan sekali gus mudah untuk terjebak dengan gejala sosial.

Selain itu, peranan bapa sebagai pelindung bukan sahaja setakat melindungi ahli keluarganya daripada mudarat mahupun ancaman bahaya luar, malah bapa sebagai ketua keluarga turut bertanggungjawab untuk memelihara dirinya dan juga ahli keluarganya daripada bahana seksaan api neraka.

Peringatan keras untuk melindungi diri tersebut diingatkan oleh Allah Taala dalam al-Quran melalui Surah At-Tahrim ayat 6 yang bermaksud:

“Wahai orang-orang yang beriman! Peliharalah dirimu dan keluargamu daripada api neraka yang bahan bakarnya adalah manusia dan batu.”

Selanjutnya, peranan utama dan tersendiri para bapa yang digariskan oleh Allah Taala dalam al-Quran menerusi Surah At-Talaq ayat 7 adalah untuk mereka mencari dan memberikan nafkah kepada ahli keluarganya.

Nafkah para bapa kepada ahli keluarga adalah dalam bentuk menyediakan keperluan ekonomi kepada ahli keluarganya. Tanggungan nafkah bermaksud tuntutan untuk mengeluarkan belanja atau sara hidup termasuk keperluan tempat tinggal, makanan, pakaian, pendidikan, keagamaan dan perubatan kepada isteri dan anak-anak.

Tanggungjawab nafkah adalah wajib dilaksanakan oleh para bapa kerana ia merupakan tanggungjawab yang mesti dipenuhi. Nafkah yang mencukupi serta baik adalah penting bagi keperluan kehidupan isteri dan anak-anak. Ia adalah jaminan kemakmuran bagi sesebuah rumah tangga yang dibina.

Sekiranya hak nafkah isteri dan anak-anak diabaikan oleh para bapa, pelbagai masalah sosial dan ekonomi akan timbul dalam masyarakat termasuk perceraian ibu bapa dan perpecahan dalam kalangan ahli keluarga.

Meskipun tidak dinyatakan secara khusus dalam dalil-dalil syarak mengenai kadar bayaran nafkah yang perlu diberikan oleh bapa kepada anak-anak, kadar bayaran tersebut adalah ditentukan berdasarkan adat kebiasaan dan kemampuan pemberi nafkah.

Hal ini adalah sebagaimana firman Allah Taala dalam Surat At-Talaq ayat 7 yang bermaksud:

“Hendaklah orang yang mampu memberi nafkah menurut kemampuannya; dan sesiapa yang disempitkan rezekinya, maka hendaklah ia memberi nafkah daripada apa yang diberikan Allah kepadanya (sekadar yang mampu); Allah tidak memberati seseorang melainkan (sekadar kemampuan) yang diberikan Allah kepadanya. (Orang-orang yang dalam kesempitan hendaklah ingat bahawa) Allah akan memberikan kesenangan sesudah berlakunya kesusahan.”

Berdasarkan dalil ini, para bapa hendaklah menetapkan kadar pemberian nafkah kepada isteri dan anak-anak melalui konsep kifayah dan ma’ruf.

Konsep kifayah dan ma’ruf menurut As-Syafie dalam konteks pemberian nafkah adalah mengikut kadar kemampuan bapa iaitu setelah diukur minimum dan maksimum kemampuan bapa dan kemudian terpulang kepada bapa untuk memberikan berapa jumlahnya, namun tidak boleh kurang daripada ukuran minimum kemampuan bapa tersebut.

Seandainya para bapa abai atau culas atau enggan untuk memenuhi tanggungjawab tuntutan nafkah terhadap ahli keluarganya khususnya kepada anak-anak sehingga menyebabkan berlakunya tunggakan, mereka berhak untuk menuntut tunggakan tersebut terhadap bapa mereka di Mahkamah Syariah.

Mahkamah Syariah di Malaysia mempunyai bidang kuasa untuk mendengar tuntutan-tuntutan orang beragama Islam berkenaan tunggakan nafkah isteri dan anak-anak terhadap bapa, meliputi tunggakan keperluan harian seperti makan minum, pakaian, perbelanjaan, persekolahan, pendidikan asas, perubatan dan tempat tinggal.

Selain itu, bidang kuasa Mahkamah Syariah juga adalah untuk mendengar prosiding pelaksanaan terhadap perintah nafkah yang mana pengingkar nafkah boleh berdepan tindakan undang-undang seperti perintah komital, saman penghutang, pemenjaraan, tahanan pendapatan, penyitaan harta benda dan sebagainya.

Perkara yang lebih utama adalah para bapa juga bakal berdepan dengan azab dan kemurkaan Allah Taala atas kelalaian menunaikan tuntutan wajib iaitu tanggungjawab mencari dan memberikan nafkah kepada ahli keluarga.

Sebagai penutup, pembentukan institusi keluarga yang utuh memerlukan kerjasama semua pihak khususnya para bapa selaku tonggak institusi.

Selain bapa, isteri selaku ibu berserta anak-anak turut mempunyai peranan tersendiri dalam memastikan keluarga yang dibina sentiasa sejahtera dan bahagia.

Hal ini adalah selari dengan hadis Nabi SAW yang diriwayatkan daripada Aisyah r.a. yang bermaksud, “Sebaik-baik kamu adalah orang yang paling baik terhadap ahli keluarganya dan aku adalah orang yang paling baik terhadap ahli keluargaku.” (HR Tirmidzi, No. 3895, Sahih)

Meskipun para bapa diperintahkan oleh Allah Taala untuk memikul tanggungjawab yang besar lagi berat khususnya berkenaan peranan untuk mencari dan memberikan nafkah, ibu dan anak-anak sewajarnya sedar yang mereka turut mempunyai tanggungjawab kepada suami dan bapa mereka iaitu dengan cara menghormati, mentaati, membantu, berbuat baik dan sentiasa bersifat ihsan.

Keluarga utuh yang diimpikan adalah keluarga yang kuat dan bersama menghadapi cabaran yang ada dengan iman dan takwa sebagai asas.

Sabar dan hikmah juga mestilah sentiasa ada dalam diri untuk mencapai pembinaan keluarga yang utuh.

Apabila utuhnya sesebuah institusi keluarga, maka misi untuk memacu pembinaan Negara Rahmah akan semakin hampir menuju realiti.

Terima kasih kepada para bapa sekalian dan Selamat Hari Bapa!

AJK Advokasi dan Polisi Wanita IKRAM

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pilih Kerajaan Yang Menjamin Kebebasan Bersuara

Suatu ketika dahulu, saya pernah menjadi seorang mahasiswa di salah sebuah universiti awam (UA). Ketika itulah saya mula mengorak langkah menulis artikel pendapat secara serius.

Kali pertama saya mula menerbitkan artikel pendapat ialah ketika saya dalam Tahun 1 pengajian prasiswazah. Saya telah menghantar artikel pendapat saya melalui e-mel kepada beberapa alamat e-mel editor akhbar dan portal media.

Alhamdulillah, artikel saya yang pertama kali saya tulis dengan harapan diterbitkan oleh media diterbitkan juga dalam laman The Malaysian Insider. Bukan sahaja berjaya diterbitkan, saya juga tidak sangka artikel tersebut turut mendapat sambutan ramai.

Setelah itu, lebih banyak lagi artikel pendapat saya diterbitkan oleh pelbagai organisasi media. Jika saya kira jumlah kesemua artikel saya yang berjaya diterbitkan, kemungkinan juga mencapai angka lebih daripada 100.

Namun, bukan semua pengalaman yang saya hadapi dalam perjalanan penulisan artikel saya ini manis-manis. Sebalik perjalanan penulisan artikel saya, ada juga cabaran yang saya perlu hadapi dalam bidang penulisan ini.

Pengalaman yang saya tidak boleh lupakan sudah tentulah tentangan yang saya hadapi dalam penulisan pendapat saya (tentang syarat terbaharu pencapaian dalam Ujian Bahasa Inggeris Universiti Malaysia (MUET) untuk kemasukan dalam beberapa bidang prasiswazah institusi pengajian tinggi awam (IPTA) dalam negeri.

Sememangnya saya tidak dapat nafikan bahawa pengalaman menulis artikel pendapat tentang MUET ini merupakan salah satu pengalaman manis saya dalam bidang penulisan sebenarnya.

Pada awalnya, setelah Belanjawan 2015 dibentangkan oleh Perdana Menteri ketika Itu, saya terus menulis sebuah artikel pendapat tentangnya yang mana saya bersifat sinis tentang kenaikan syarat minimum Band MUET untuk kemasukan dan bergraduasi.

Artikel yang saya tulis dalam bahasa Inggeris itu telah diterbitkan oleh beberapa portal media, antaranya The Malaysian Insider and The Malay Mail.

Setelah itu, sesuatu yang sangat menarik berlaku yang mana saya tidak akan lupa seumur hidup saya.

Seorang editor portal Astro Awani ketika itu, Noor Azam Shairi telah menghantar mesej kepada saya secara peribadi melalui Twitter dan menjemput saya untuk menulis sebuah artikel pendapat untuk terbitan portal Astro Awani.

Maka sejarah peribadi saya pun terhasil. Akhirnya saya telah berjaya menulis sebuah artikel untuk terbitan portal Astro Awani buat kali pertama berkenaan hal yang sama, kali ini dalam bahasa Melayu. Nadanya masih sama, iaitu bersifat sinis dan kritikal terhadap dasar kerajaan ketika itu.

Melihat pada situasi ini, nampak seperti manis sahaja yang berlaku untuk saya. Mana pahitnya pula? Mana pula cabaran yang saya katakan itu?

Cabaran itu bermula apabila saya telah dipanggil dalam mesyuarat yang mana saya betul-betul bertentangan mata dengan dekan fakulti saya.

Mesyuarat tersebut turut dihadiri oleh beberapa individu dalam pengurusan tertinggi fakulti seperti timbalan dekan dan ketua-ketua jabatan.

Dalam mesyuarat tersebut, saya telah dipersoal akan tindakan saya, sebagai mahasiswa yang telah memalukan nama universiti saya dengan mengkritik dasar kerajaan secara terbuka dalam media massa.

Saya juga telah diserang secara peribadi, seolah-olah saya membenci kerajaan dan seolah-olah saya mengkritik dasar kerajaan ketika itu kerana saya tidak mahu meningkatkan kemampuan saya dalam berbahasa Inggeris.

Maka, di hadapan pengurusan tertinggi fakulti itu, setelah diserang dan dimalukan, saya diberi amaran terakhir agar tidak lagi memburukkan nama universiti dengan menerbitkan lagi artikel bersifat sedemikian rupa.

Bermula saat itu, saya pun mula berhati-hati dengan kandungan penulisan saya. Bagi mengelakkan merit tuduhan memburukkan nama universiti terhadap saya, saya tidak lagi meletakkan kredit penulisan saya sebagai mahasiswa universiti tersebut.

Saya hanya menyatakan bahawa saya merupakan seorang aktivis Pertubuhan IKRAM Malaysia sahaja.

Melihat kembali kepada tuduhan saya memburukkan nama universiti dengan artikel Astro Awani yang saya tulis itu, saya jujurnya rasa malu dengan pengurusan universiti tersebut yang sedemikian rupa.

Bukanlah saya tidak mengenang budi pensyarah-pensyarah dan pengurusan universiti tersebut. Malah, sepanjang pengajian saya di sana, mereka sememangnya banyak membantu saya bagi meneruskan pengajian saya dengan lancar.

Namun, dalam aspek kebebasan bersuara dan mengadakan perbincangan secara kritis, saya anggap pengurusan universiti tersebut telah gagal dengan ‘jayanya’.

Para pembaca boleh menilai sendiri kandungan artikel Astro Awani saya tersebut. Adakah saya mengkritik tanpa menyatakan dan menghuraikan hujah saya dengan baik?

Tidakkah kritikan saya sesuatu yang bersifat membina? Adakah kritikan membina juga dikira memburukkan nama universiti?

Apa sudah jadi dengan kebebasan bersuara di negara kita? Apa sudah jadi dengan status universiti yang sepatutnya menjadi ruang yang bebas untuk mengadakan wacana yang bersifat kritikal dan mematangkan minda?

Apa sudah jadi dengan prinsip institusi pengajian tinggi yang sepatutnya bangga dengan kesuburan perbincangan ilmiah?

Antara undang-undang yang spesifik menyekat kebebasan media ialah Akta Mesin Cetak, manakala antara akta yang lebih bersifat umum ialah akta kejam yang kini telah pun dimansuhkan, seperti Akta Keselamatan Dalam Negeri (ISA).

Manakala akta lain yang secara spesifik menyekat kebebasan bersuara dan berpolitik mahasiswa pula ialah Akta Universiti dan Kolej Universiti (AUKU) yang digubal pada tahun 1971.

Walaupun akta ini telah dilonggarkan sedikit pada tahun 2009, iaitu dengan membenarkan kembali mahasiswa berpolitik dengan lebih terbuka, bahagian lain masih lagi menyekat kebebasan bersuara dan kebebasan media untuk mahasiswa yang mana menyatakan tindakan boleh diambil terhadap mahasiswa yang dianggap ‘memburukkan’ nama universiti.

Contoh peribadi dan bukti yang saya berikan hanyalah contoh dan bukti yang sedikit sahaja yang berlaku yang mana membuktikan bahawa kerajaan yang menggubal akta-akta ini tidak pernah dan tidak akan komited dalam menjamin kebebasan media dan kebebasan bersuara secara umumnya.

Sesiapa yang berada dalam pengajian media dan komunikasi di Malaysia sendiri pasti tidak akan terlepas mempelajari sejarah umum penubuhan Malaysia dan perjalanan politik Malaysia.

Kita juga dapat lihat sekian banyak akta yang menyekat kebebasan bersuara dan kebebasan media di Malaysia, malah siap ada akta khas untuk mahasiswa universiti lagi.

Tidak perlu kita lihat banyak contoh pun. Cukuplah kita buat carian Google, berapa banyak sudah penerbitan yang diancam untuk tidak disambung lesen penerbitannya menerusi Akta Mesin Cetak?

Berapa ramai wartawan, aktivis dan ahli politik yang telah ditahan bawah akta drakonian ISA?

Mahukah kita kembali berasa takut untuk bersuara menyatakan kebenaran?

Setelah PRU yang lalu, kita sudah pun lihat lebih banyak perubahan yang berlaku dalam pelaporan berita televisyen, radio, akhbar dan portal dalam talian, sama ada arus perdana mahupun alternatif.

Mahukah kita berundur ke belakang dengan memilih kerajaan yang menyekat kebebasan bersuara sekali lagi?

Benar, banyak faktor yang anda perlu pertimbangkan ketika mahu memangkah calon pilihan anda sebelum memasukkan undi anda ke dalam peti undi.

Namun pertimbangkan juga, adakah mulut anda akan ditutup dan lidah anda akan dikerat jika anda mengundi calon pilihan anda?

Maka, pilihlah kerajaan yang anda yakin bahawa mereka akan menjamin kebebasan bersuara dan bebas mendapat maklumat menerusi pelbagai sumber dan saluran dari segenap dimensi.

Wan Salman Wan Sallam
Aktivis Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Keputusan kerajaan UAE: Pembelotan kepada perjuangan mulia

Keputusan ‘normalisasi hubungan’ ini telah dikutuk sekeras-kerasnya oleh pihak Palestin, negara Turki dan juga pertubuhan-pertubuhan NGO di seluruh dunia yang berjuang untuk membela rakyat Palestin daripada terus dizalimi oleh rejim Zionis Israel.

Beberapa tokoh kebudayaan Arab dan Palestin juga telah mengambil keputusan untuk memboikot majlis-majlis yang dianjurkan oleh kerajaan UAE pada masa-masa akan datang kerana merasakan bahawa keputusan UAE tersebut telah mengkhianati perjuangan pembebasan Palestin.

Ketika momentum semakin meningkat di dunia untuk memboikot negara aparteid Israel, keputusan UAE adalah sangat memeranjatkan. Ia juga adalah satu keputusan yang memalukan, menyedihkan dan layak mendapat kritikan dan kecaman daripada semua pihak, terutamanya daripada negara-negara Islam yang lain.

Sudah tentu menteri luar UAE akan berusaha mengelabui hasrat sebenar keputusannya apabila mengatakan bahawa keputusan kerajaannya adalah bertujuan untuk menghentikan pengilhakan atau rampasan tanah Palestin di Tebing Barat oleh Israel.

Namun, penerangan beliau adalah sebenarnya palsu dan sangat lemah. Ini kerana keputusan tersebut telah dibuat tanpa berbincang dan mendapat persetujuan pihak kepimpinan rakyat Palestin.

Tambahan pula, rejim Zionis sendiri telah mengakui bahawa mereka masih merancang untuk merampas tanah Palestin di Tebing Barat. Perdana Menteri Israel sendiri telah menyatakan bahawa mereka hanya akan menangguhkan rancangan merampas tanah di Tebing Barat untuk sementara waktu. Oleh itu, alasan yang diberikan oleh menteri luar UAE sebenarnya hanya berjaya untuk mendedahkan kebodohannya sendiri.

Lagipun, langkah mengawal dan merampas tanah Palestin oleh Israel telah pun dan masih berjalan semenjak puluhan tahun lagi dan semuanya itu adalah bertentangan dengan undang-undang antarabangsa.

Oleh itu, adalah sangat tidak wajar bagi UAE membuat perjanjian damai dan mengadakan normalisasi hubungan dengan Israel sedangkan wilayah yang telah dirampas oleh Israel daripada Palestin (termasuk Baitul Maqdis) selama ini masih belum dipulangkan lagi kepada pihak Palestin. Semenanjung Gaza juga masih dikepung dan diserang oleh Israel sehingga ke hari ini.

Atas dasar itu, maka tidak hairanlah mengapa semua pihak Palestin termasuk Pihak Berkuasa Palestin (PA), Pertubuhan Pembebasan Palestin (PLO), dan Gerakan Hamas, juga termasuk umat Islam di seluruh dunia berasa begitu marah terhadap keputusan UAE berkenaan.

Persolannya, mengapakah UAE begitu beria-ia untuk menjalinkan hubungan dengan rejim aparteid Israel ini? Jawapannya ialah kerana UAE menyangka keputusan tersebut akan membantunya mendapat pertambahan pelaburan dan perdagangan daripada Amerika, Israel dan negara-negara Barat, di samping mendapat perlindungan ketenteraan daripada Israel dan Amerika jika ia diserang oleh Iran.

Sudah tiba masanya UAE dan rejim-rejim di negara-negara Arab lain yang sedang berkuasa secara diktator dan kuku besi menyedari bahawa mereka sebenarnya telah dimanipulasi oleh rejim Zionis dan jentera propagandanya berkenaan kedua-dua isu ini.

Dari segi ekonomi, UAE perlu sedar bahawa kebanyakan negara-negara Barat kini sedang dalam keadaan kemelesetan ekonomi akibat daripada wabak COVID-19. Banyak negara Barat dalam keadaan lemah dari segi ekonomi dan sedang berharap untuk mendapat pelaburan dari luar.

Dalam isu Iran pula, sebenarnya Iran tidak mempunyai kekuatan kewangan untuk terlibat dalam peperangan dengan jirannya. Jelaslah bahawa sebenarnya isu Iran telah digunakan oleh Israel untuk memanfaatkan ketakutan dan kegelisahan rejim-rejim yang tidak demokratik di Timur Tengah termasuk UAE.

Apa yang tidak disedari oleh rejim-rejim diktator ini ialah keputusan menormalisasikan hubungan dengan Israel tanpa persetujuan rakyat mereka sendiri akan hanya menambahkan kebencian rakyat dan melemahkan kedudukan politik dan ekonomi mereka di masa akan datang.

Adalah diharapkan masyarakat antarabangsa dan semua organisasi yang inginkan perdamaian sebenar di Timur Tengah serta keadilan dan kebebasan bagi rakyat Palestin agar tidak mencontohi tindakan kerajaan UAE yang sangat memalukan ini.

Kita juga berharap supaya kerajaan Malaysia akan memberi penegasan kepada kerajaan UAE bahawa Malaysia sama sekali tidak akan menjalin hubungan dengan Israel.

Kerajaan Malaysia juga harus memberikan nasihat kepada kerajaan UAE agar ia menarik balik keputusannya untuk menjalin hubungan dengan Israel dan mengajak kerajaan UAE untuk terus bersama dengan negara-negara Islam yang lain dalam perjuangan membebaskan Palestin daripada cengkaman rejim aparteid Israel yang zalim.

Prof Dr Mohd Nazari IsmailUniversiti Malaya

Penulis adalah juga pengerusi kepada BDS Malaysia, sebuah NGO berdaftar yang mengajak rakyat Malaysia untuk memboikot Israel dan syarikat-syarikat yang bersekongkol dengannya dalam melakukan kezaliman terhadap rakyat Palestin.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Modul kesukarelawanan di sekolah: Usaha murni MyCARE disokong

“Kandungannya boleh dimanfaatkan sekolah-sekolah sebagai input bagi membentuk murid-murid dan warga pendidik yang prihatin,” kata Timbalan Pengarah Pendidikan Negeri Johor, YBhg. En. Azman Adnan dalam Majlis Meraikan Penaja Anak Yatim dan Pelancaran Back2School MyCARE.

Beliau berharap lebih banyak sekolah akan memanfaatkan modul yang dibangunkan MyCARE ini kerana ia sejajar dengan Wawasan 2020 untuk melahirkan masyarakat yang prihatin dan juga sesuai dengan enam teras Pelan Pembangunan Pendidikan Nasional 2013-2025.

Dalam majlis yang berlangsung pada Sabtu, 8 April lalu di M-Suite Hotel di sini, En. Azman telah menyempurnakan pelancaran Modul Kesukarelawanan Kemanusiaan MyCARE dan Kempen Back2School serta Kempen Penajaan Anak-anak Yatim peringkat negeri Johor.

Majlis yang bertujuan bagi meraikan penaja-penaja anak-anak yatim Palestin, Syria, Iraq, Rohingya dan FIlipina turut diserikan dengan nasyid anak-anak yatim Rohingya.

Ucapan En. Azman, antara para penaja yang hadir dan sumbangan untuk Back2School

Dalam majlis itu juga, Pengurus Kanan MyCARE, Roha Hassan membentangkan objektif dan pelaksanaan projek tajaan anak-anak yatim dan bagaimana MyCARE terlibat dalam kempen kesedaran, misi kemanusiaan dan menyampaikan bantuan-bantuan di lebih 20 negara.

“Para penaja dan penderma anda adalah hero dan pejuang sebenar,” ujar Pn Roha menghargai para penaja anak yatim serta penderma dalam majlis tersebut.

Dalam pada itu, Prof. Madya Dr Mohd Zin Kandar, Pengerusi MyCARE Johor telah membentangkan pengalaman beliau menemui anak-anak yatim Gaza dan Syria dalam misi-misi kemanusiaan di samping berkongsi mengenai Modul Kesukarelawanan Kemanusiaan yang dilaksanakan di sekolah-sekolah.

Sebelum mengakhiri majlis, En Azman turut menyampaikan replika cek sejumlah RM65,577.35 bagi disalurkan kepada Tabung Back2School MyCARE, hasil daripada kutipan sumbangan di sekolah-sekolah di Johor bagi membantu para pelajar Palestin pada awal sesi persekolahan.

Sijil-sijil penghargaan turut diberikan kepada En Mas Imran daripada Econsave, Tadika & Taska Iman, Tadika Darul Ilmu, SRI Hidayah, SMI Hidayah, SMK Tmn Daya, Pusat Islam UTM dan beberapa individu yang menghulurkan sumbangan kemanusiaan melalui MyCARE.


Bangunkan Jiwamu: Dua Pelan Tindakan Pasca-PTI 2023

SHAH ALAM – Sempena kempen ‘Bangunkan Jiwamu’, Timbalan Timbalan Presiden IKRAM, Jusni Yusoff menggesa ahli-ahli IKRAM melaksanakan dua pelan tindakan selepas berakhirnya Perhimpunan Tahunan IKRAM (PTI) 2023.

Dalam ucapan penutup PTI 2023 pada Sabtu di IDCC di sini, beliau menegaskan kembali slogan tersebut untuk diamati semua ahli di medan amal masing-masing, dan memetik sepotong ayat daripada Surah Fussilat ayat 33 yang bermaksud:

“Dan tidak ada yang lebih baik perkataannya daripada orang yang menyeru kepada (mengesakan dan mematuhi perintah) Allah, serta dia sendiri mengerjakan amal yang soleh, sambil berkata: “Sesungguhnya aku adalah dari orang-orang Islam (yang berserah bulat-bulat kepada Allah)!”

Beliau menggariskan dua pelan tindakan yang perlu dilaksanakan iaitu:

1. Melahirkan usrah yang efektif dan berkesan dengan menghubungi kembali rakan-rakan usrah yang sudah lama tidak kelihatan serta mewujudkan ikatan rindu dan ingin berkongsi dalam kalangan ahli usrah.

2. Mendapatkan sasaran dakwah fardiah (individu) sekurang-kurangnya kepada lima orang dalam kalangan saudara-mara, jiran tetangga, rakan sepejabat, rakan-rakan lama khususnya yang beragama Islam untuk bersama-sama dalam rantaian dakwah dan tarbiah.

“Tindakan ini perlu dilaksanakan oleh setiap individu tanpa mengharapkan pimpinan pusat, negeri, kawasan atau aktivis sahaja yang bergerak dalam menjayakan tugas dakwah dan tarbiah.”

“Dakwah jamaah ini dibina atas usaha para dai. Jadi dai dahulu baru jadi ahli jama’i,” tegas Jusni.

Ahli-ahli Jawatankuasa Pusat (JKP) IKRAM bergambar bersama-sama selepas PTI 2023

Ujarnya, ahli-ahli IKRAM perlu ada usaha untuk menyampaikan risalah Islam kepada sesiapa sahaja di sekeliling mereka, termasuk kepada orang yang belum mendapat hidayah.

Usai ucapan beliau, PTI 2023 melabuhkan tirainya dengan bacaan doa rabitah bersama-sama oleh para peserta.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


IKRAM ucap tahniah atas pemilihan Malaysia ke Majlis Keselamatan PBB

Pertubuhan IKRAM Malaysia (IKRAM) mengucapkan setinggi-tinggi tahniah kepada Kerajaan Malaysia serta seluruh rakyat negara ini atas pemilihan Malaysia menduduki kerusi tidak tetap Majlis Keselamatan Pertubuhan Bangsa-Bangsa Bersatu (PBB).

Malaysia kini menjadi satu-satunya wakil rantau Asia selain China yang berada dalam kedudukan penting dalam arena politik antarabangsa. Ini bukanlah kali pertama negara kita menduduki kerusi ini kerana sebelum ini Malaysia pernah menjadi wakil tidak tetap di PBB pada tahun 1965, 1989-1990 dan 1999-2000.

Semasa Malaysia di kerusi tersebut,  Malaysia telah memainkan pelbagai peranan besar dalam mengekalkan keamanan global melalui penglibatan aktif dalam Majlis Keselamatan PBB bagi menyelesaikan konflik di seluruh dunia.

IKRAM berpendapat, pembabitan aktif Malaysia di pentas antarabangsa membuktikan penghargaan dunia ke atas peranan Malaysia. Menurut Perdana Menteri YAB Dato’ Sri Mohd Najib Tun Razak, Malaysia mempunyai lima peranan besar dalam Majlis Keselamatan PBB:

1. Malaysia akan mempromosikan nilai kesederhanaan (moderasi) pada peringkat global.

2. Malaysia juga akan terus mendesak penggunaan kaedah diplomasi berbanding ketenteraan dalam penyelesaian konflik.

3. Malaysia akan terus mendukung usaha-usaha keamanan.

4. Malaysia akan membantu mempromosikan proses keamanan di negara yang bergolak.

5. Malaysia akan meneruskan perundingan dalam usaha memperbaharui Majlis Keselamatan PBB secara menyeluruh.

IKRAM percaya bahawa semua perancangan dan komitmen negara kita di peringkat antarabangsa akan dapat dilaksanakan.

Adalah diharapkan agar semua anggota PBB akan bersama-sama dengan Malaysia dalam merealisasikan aspirasi masyarakat seluruh dunia untuk hidup dalam suasana aman damai dan sentosa.

IKRAM juga berharap agar Malaysia sentiasa membaiki sistem pentadbirannya dari masa ke semasa. Peningkatan gejala rasuah, pecah amanah, kadar jenayah, tidak mesra alam perlu dikawal agar Malaysia benar-benar layak menjadi contoh di mata dunia.

Timbalan PresidenPengerusi Jawatankuasa Perhubungan AntarabangsaPertubuhan IKRAM Malaysia (IKRAM)


MHI jambatan ke alam dewasa

Setiausaha Agung IKRAM, Haji Zaid Kamaruddin berkata, sekaranglah masa terbaik buat anak-anak yang tersebut mendidik jiwa dan membina kekuatan mental sebelum berusia 18 tahun. Walaupun pada hakikatnya mereka masih di bawah tanggungan ibu bapa, namun dalam Islam, seseorang itu mula dipertanggungjawabkan atas segala amalannya sebaik sahaja dia menjejaki usia akil baligh.

“Apabila meningkat usia 18 tahun pada tahun hadapan, anda semua sebenarnya telah dewasa, Jadi, ambillah peluang ini, yang masanya sangat sesuai sebab anda semua baru selesai menduduki SPM, banyak masa lapang, tiada beban dan tiada perkara yang hendak dirisaukan, untuk mula belajar memikiran masa depan, berasa bertanggungjawab dan memainkan peranan yang baik dalam keluarga dan masyarakat,” katanya.

Zaid yang juga Presiden Jamaah Islah Malaysia (JIM) berkata demikian dalam ucapannya sempena merasmikan MHI 2010 di dewan tapak perkhemahan Sabtu lalu. Program ini yang asalnya dianjurkan oleh JIM-IPT (unit dalam JIM yang mengendalikan hal ehwal siswa institusi pengajian tinggi) dimulakan sejak 2006. Sambutan yang memberangsangkan daripada kalangan ibu bapa membuatkan program ini diteruskan pada 2007 tetapi tidak pada 2008. Pada tahun lepas dan tahun ini ia dihidupkan semula, kedua-duanya di daerah Hulu Selangor.

Pada tahun ini, selain JIM-IPT, perkhemahan ini mendapat sentuhan dan bantuan daripada tiga pihak lain iaitu Kelab Rakan Siswa Islah Malaysia (KARISMA) Nasional, Pemuda IKRAM Selangor dan IKRAM Hulu Selangor.

“Mesej utama daripada program ini adalah belajar hidup berdikari kerana kitalah yang mampu menolong diri kita dalam menentukan masa hadapan. Namun sudah tentulah ia lebih mudah dilakukan secara berjemaah. Dengan berjemaah, kerja yang susah menjadi senang, apa yang kita tidak tahu dapat dipelajari daripada orang lain dan sebagainya.

“Tujuan kem ini ialah menyatukan para peserta dalam tempoh yang agak panjang dalam suasana ukhuwah, kerjasama dan tolong-menolong demi menyiapkan diri untuk menghadapi cabaran yang lebih besar,” jelas Zaid lagi.

Madrasah yang komprehensif dan intensif ini tidak jauh bezanya daripada program ‘summer camp‘ yang dilalui oleh pelajar-pelajar Malaysia di luar negara. Pengisiannya lebih menekankan aspek kesedaran, kemahiran, kerjasama berpasukan dan dakwah secara menyeluruh. MHI kali ini bermula Jumaat lalu dan dijangka tamat pada 22 Januari 2011.

Zaid mendoakan program ini berjalan lancar dan berharap apabila para peserta meninggalkan madrasah ini nanti, mereka keluar sebagai orang yang lebih baik untuk diri sendiri, keluarga dan ummah.

Walaupun majoriti peserta terdiri daripada anak-anak ahli IKRAM, namun MHI bersifat terbuka. Apabila modul dan silibusnya sudah siap dikemaskini, program MHI ini dijangka akan dihebahkan kepada umum. Ia mungkin dapat dijayakan dengan kerjasama masjid-masjid, pertubuhan-pertubuhan belia dan yang seumpamanya.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Jangan pinggirkan graduan pendidikan

Pada 20 Jun yang lalu, Kementerian Pendidikan Malaysia (KPM) telah mengadakan sidang media khas berkenaan pengumuman pengambilan khas guru secara ‘one-off.’

Pengambilan ini adalah antara pengambilan terbesar yang pernah dilakukan oleh KPM iaitu seramai 18,702 pegawai perkhidmatan pendidikan akan diterima.

Tujuan di sebalik pengambilan ini adalah disebabkan kekurangan tenaga pendidik yang tinggi di Malaysia. Antara negeri yang mempunyai kekurangan guru tertinggi adalah Selangor, Johor Sabah dan Sarawak.

Pengambilan ini secara amnya lebih tertumpu kepada mata pelajaran Bahasa Melayu, Bahasa Inggeris, Pendidikan Khas, Sejarah, Pendidikan Islam dan subjek berkaitan teknologi.

Bagi yang belum mengetahui, proses pengambilan kali ini memperkenalkan proses pendekatan baharu iaitu kluster opsyen mata pelajaran. Melalui proses ini, graduan daripada bidang selain pendidikan juga mempunyai potensi untuk diterima menjadi guru dengan syarat bidang itu berdekatan dengan kluster mata pelajaran tersebut.

Kenapa kekosongan sebanyak itu tidak pernah diisi oleh graduan pendidikan selama ini? Sewaktu sidang media tersebut, dinyatakan bahawa graduan pendidikan mempunyai ‘mismatch’ ataupun ketidakselarasan antara pengkhususan dan mata pelajaran yang diperlukan oleh KPM.

Kesannya, kadar pengangguran dalam kalangan graduan pendidikan universiti awam masih tidak dapat diselesaikan.

Menurut Gerakan Graduan Pendidikan Universiti Awam (GGPUA), terdapat 4,390 lepasan Ijazah Sarjana Muda Pendidikan (ISMP) yang menamatkan pengajian di antara tahun 2011 hingga 2020. Hampir separuh daripada graduan ini masih belum memperolehi penempatan dan hampir 800 graduan pendidikan masih menganggur.

Hal ini jelas menunjukkan betapa tidak selarasnya tuntutan sekolah dengan kursus yang ditawarkan di universiti awam. Usaha-usaha graduan untuk menghabiskan pengajian empat tahun bagi mendapat gelaran pendidik umpama sia-sia.

Kenapa perkara sedemikian berlaku? Ini adalah kerana graduan ISMP dipandang sebelah mata oleh KPM. Sewajarnya KPM menyediakan senarai kursus yang diperlukan oleh sekolah kepada universiti.

Perkara ini dapat memudahkan urusan pelbagai pihak apabila graduan lebih mudah untuk mendapat temu duga dan isu kursus yang tidak diperlukan dapat dikurangkan. Sekiranya langkah ini tidak dijalankan, kita boleh menyaksikan pengulangan inisiatif ‘one-off’ seperti ini pada masa akan datang.

Selagi mana universiti masih menawarkan kursus-kursus yang tidak selaras dengan keperluan sekolah, selagi itu kekosongan tenaga pendidik tidak dapat dipenuhi, yang akhirnya akan meningkatkan angka graduan pendidikan yang tidak mempunyai penempatan. Hal ini kerana alasannya tetap sama iaitu ‘mismatch’ atau ketidakselarasan graduan pendidikan.

Apakah solusi yang boleh dicadangkan bagi mengurangkan masalah ketiadaan penempatan graduan pendidikan semasa? Mereka sudah menghabiskan tempoh pengajian empat tahun, adakah mereka hanya akan dibiarkan mencari kerja di swasta atau bekerja di luar bidang pengajian?

Sewajarnya tidak, kerana mereka merupakan graduan yang telah dilatih dengan cara-cara pengendalian kelas. Misalnya, pendedahan mengenai psikologi pelajar, falsafah pendidikan, teori pembuatan kertas soalan yang efektif dan juga kurikulum. Elemen-elemen ini merupakan asas diperlukan oleh seorang guru.

Sebagai contoh, ramai menyangka individu yang mengambil Ijazah Sarjana Muda Pendidikan Matematik akan belajar 70 peratus matematik dan 30 peratus pendidikan, atau 60 peratus matematik dan 40 peratus pendidikan.

Sebenarnya tanggapan ini adalah salah kerana meskipun subjek Matematik dipelajari mereka dengan lebih banyak, tetapi tugasan yang diberikan adalah disulam rapi dengan modul pembangunan ‘bakal guru’, contohnya tugasan ‘microteaching’ dan reka ‘courseware’.

Jika jawatan guru ini diberikan kepada graduan yang bukan lepasan pendidikan, mereka akan mengambil masa untuk mempelajari perkara-perkara di atas, sekali gus kualiti pendidikan akan terjejas kerana kurang kefahaman mengenai pedagogi pembelajaran yang berkesan untuk pelajar.

Walaupun mereka lebih arif mengenai proses pengajaran dan pembelajaran, bagaimana cara mengatasi masalah ketidakselarasan pengkhususan? KPM sewajarnya memperkenalkan kursus latihan guru baharu untuk mata pelajaran yang mempunyai permintaan yang tinggi.

Melalui inisiatif ini, graduan pendidikan dapat diserapkan ke sekolah dan dihantar ke kursus tersebut bagi proses penyesuaian subjek. Setelah tamat kursus tersebut, guru-guru akan dibenarkan untuk mengajar subjek tersebut kepada pelajar-pelajar menengah rendah dan kemudian menengah atas.

Persetujuan graduan hendaklah diambil terlebih dahulu sewaktu peringkat temu duga sebelum diserapkan ke kursus latihan tersebut. Hakikat yang perlu diterima oleh graduan pendidikan semasa adalah pengkhususan yang telah mereka pilih mempunyai permintaan yang rendah pada masa sekarang dan mereka harus mencari pengkhususan lain.

Cumanya syarat yang wajar diletakkan untuk memilih sesuatu subjek adalah subjek tersebut mestilah hampir dengan pengkhususan graduan. Contohnya pada masa sekarang, mata pelajaran Matematik mempunyai permintaan rendah, manakala reka bentuk teknologi mempunyai permintaan tinggi, maka graduan tersebut dapat ditawarkan untuk menukar subjek pengkhususan.

Pelajar tidak memerlukan guru yang merupakan genius dalam sesuatu subjek, tetapi pelajar lebih memerlukan guru yang mampu memahami dan memberi kefahaman berdasarkan silibus kepada mereka.

Perkara ini didengari seperti mudah, tetapi untuk memberi kefahaman kepada pelajar, guru tersebut hendaklah menguasai pedagogi pembelajaran, mengetahui cara perancangan penilaian dan mampu memanfaatkan alat bantu mengajar ke arah pembangunan pelajar.

Danial Farook
Pelajar Sarjana Muda
Fakulti Pendidikan Universiti Teknologi Mara (UiTM)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Urus Setia JPPIK Lawat Sekolah Sri Al-Amin Bangi

BANDAR BARU BANGI – Jawatankuasa Pendidikan IKRAM telah menerima lawatan mahabbah daripada Urus Setia Jawatankuasa Penyelarasan Pendidikan Islam Kebangsaan (JPPIK),  Bahagian Dasar Kemajuan Islam, Jabatan Kemajuan Islam Malaysia (JAKIM) di Sekolah Sri Al-Amin Bangi pada Jumaat.

Lawatan tersebut diketuai Timbalan Pengarah Bahagian Dasar JAKIM, Encik Bukhari Md Akhir yang turut disertai enam orang pegawai Bahagian Dasar dan Pendidikan JAKIM.

Pengerusi Jawatankuasa Pendidikan IKRAM, Profesor Dr Omar Yaakob telah menyampaikan taklimat perkembangan usaha-usaha Pendidikan IKRAM di seluruh negara, manakala Pengerusi Lembaga Sekolah Sri Al-Amin Bangi, Dr Jailani Salihon berkongsi sejarah dan maklumat semasa sekolah.

Dalam pertemuan itu, JPPIK sangat berpuas hati dengan pencapaian Pendidikan IKRAM amnya dan Sekolah Sri Al-Amin Bangi khasnya, dan pihaknya bersedia menerima cadangan-cadangan bagi menambah baik sistem pendidikan Islam negara.

Turut hadir semasa lawatan itu Timbalan Pengerusi Pendidikan IKRAM, Dr Kamaliah Noordin, Setiausaha Puan Rohida Jamaludin dan Ketua Sektor Latihan, Dr Azma Mahmud serta Pengurusan Kanan  Sekolah.

Jawatankuasa Penyelarasan Pendidikan Islam Kebangsaan (JPPIK) sebelum ini dikenali sebagai Lembaga Penasihat Penyelarasan Pelajaran dan Pendidikan Agama Islam (LEPAI).

Jawatankuasa ini diwujudkan bawah Majlis Kebangsaan Bagi Hal Ehwal Agama Islam Malaysia (MKI) berdasarkan Peraturan-Peraturan MKI 2022, yang berperanan menyelaras pendidikan Islam di seluruh negara selain daripada skop Kementerian Pendidikan.


Kenapa sekarang naikkan harga?

Tentunya bagi sebahagian masyarakat, sesuatu kenaikan harga barangan keperluan itu tidak memberi kesan yang ketara kepada mereka. Namun ada yang berasa sebaliknya, mereka merasakan sesuatu yang meresahkan apabila ia terjadi, walaupun kenaikannya hanya beberapa sen sahaja.

Tidak dinafikan situasi itu dialami oleh mereka yang mempunyai pendapatan rendah atau boleh jadi kepada seseorang yang menjadikan sesuatu barangan itu keperluan yang sentiasa diguna pakai atau diperlukan setiap hari.

Pelbagai faktor dan sudut perlu dilihat ketika keadaan ini berlaku, apalagi ketika negara dan dunia sedang berhadapan dengan pandemik yang sangat menguji sekalian rakyatnya.

Daripada satu sudut kita wajar berbangga ada produk yang dihasilkan atau dimiliki oleh golongan bumiputera, namun adakalanya, menjadi sangat terbatas untuk kita miliki sesuatu barangan itu kerana harganya yang lebih mahal daripada produk jenama lain.

Realitinya, masyarakat mempunyai pilihan untuk membeli kerana kuasa membeli ada ditangan mereka. Untuk mendapatkan produk khususnya makanan yang dikeluarkan oleh syarikat orang Melayu dan Islam tentulah menjadi tujuan utama bagi seorang Muslim kerana mereka mengutamakan pengeluaran produk yang halal lagi bersih.

Namun, harga juga memainkan peranan utama bagi sesetengah pembeli sebagaimana negara dikejutkan dengan satu kenyataan daripada Gardenia Bakeries Sdn Bhd (GBKL) semalam yang menyatakan beberapa keluaran produknya akan naik harga berkuat kuasa hari ini, 1 Disember 2020.

Di pelbagai medium sosial, maka ramailah yang bersuara berikutan ‘kejutan’ yang berlaku itu. Tetapi apakan daya, keputusan itu telah dibuat syarikat tersebut dengan menyatakan perubahan harga itu terpaksa dilakukan kerana peningkatan harga bahan-bahan mentah seperti lemak sayuran, serbuk koko, susu serta kos pembungkusan dan lain-lain.

Tidak kedengaran pula bahan-bahan mentah tersebut naik harga. Apa yang kita ketahui sebagaimana dilaporkan media pada 23 November baru-baru ini, harga bawang India yang dijual naik mendadak sehingga tiga kali ganda berbanding harga biasa, sekali gus membebankan peniaga dan pengguna.

Sebelum in, harga bagi seguni seberat tujuh kilogram (kg) bawang India dijual RM18 di kedai, namun disebabkan kekurangan bekalan bekalan, kini ia dijual sehingga RM48.

Keadaan itu jelas menimbulkan keluhan bukan sahaja kepada pengguna tetapi juga peniaga kerana kenaikannya berlaku secara mendadak. Harga yang melambung tinggi itu nyata membebankan para pengguna iaitu rakyat, tambahan pula ia berlaku pada musim pandemik COVID-19 yang melanda negara hingga membuatkan ada yang kehilangan pekerjaan.

Bagaimana dengan harga bahan-bahan mentah seperti lemak sayuran, serbuk koko, susu serta kos pembungkusan dan lain-lain sebagaimana yang dinyatakan oleh pihak syarikat GBKL tersebut?

Perkara-perkara seperti ini perlu didedahkan agar ia tidak menjadi persoalan kepada rakyat. Di samping itu, benarkah harga roti daripada syarikat tersebut sudah lama tiada kenaikan harga?

Bukankah baru sahaja kenaikan harga itu berlaku iaitu pada tahun 2018? Tentunya masih baru, dan tidaklah terlalu lama.

Syarikat itu dalam satu kenyataan berkata, sebelum ini pihaknya menyerap kos kenaikan itu, namun kini ia tidak mempunyai alternatif lain kecuali untuk melaksanakan semakan semula harga produk-produk Gardenia terpilih sebagaimana yang dilaporkan Berita Harian.

Sewajarnya perkara ini tidak terjadi sewaktu rakyat mengalami situasi sebegini. Barangkali, jika ia berlaku pada waktu yang bukan pandemik, keresahan rakyat tidaklah tampak ketara sangat.

Namun ia telah ‘meletup’ dan menjadi bualan ramai berikutan ‘makanan keperluan’ mereka itu naik harga hingga memungkinkan mereka tidak dapat membelinya seperti selalu sebelum ini.

Bayangkan, setiap pagi, sebuah keluarga yang memiliki tujuh orang ahli, yang sentiasa menjamah sarapan dengan roti berjenama ini. Apabila Perintah Kawalan Pergerakan Bersyarat (PKPB) dikuatkuasakan kerajaan, pendapatan keluarga ini terjejas, tidak seperti sebelum berlakunya.

Dapat pula makluman bahawa roti yang selalu menjadi hidangan pagi naik harganya, tentunya menjadi keresahan kepada ketua keluarga ini.

Bagaimana pula dengan situasi jika bilangan ahli keluarga lebih daripada itu? Sebagaimana dilaporkan FMT pada 31 Oktober 2018, Ketua Pegawai Eksekutif Operasi Kuala Lumpur, Koh Chin Huat kenaikan harga itu ditentukan selepas kenaikan kos bekalan bercukai dalam beberapa bulan kebelakangan ini seperti coklat, lemak sayuran dan pembungkusan.

Kita lihat sahaja ketika Perintah Kawalan Pergerakan (PKP) yang dikuatkuasakan kerajaan pada Mac lalu, majoriti produk keluaran syarikat ini ‘licin’ di mana-mana. Berikutan itu, syarikat tersebut ‘memujuk’ rakyat dengan memastikan roti keluarannya cukup bagi memenuhi keperluan pengguna.

Ia sedikit sebanyak ‘mengubat’ hati rakyat yang merasakan keperluan mereka diambil peduli. Akan tetapi, khabar yang dikeluarkan pihak tersebut semalam kembali mendatangkan keresahan kepada penggemar produk ini.

Tentunya keluaran produk ini menjadi pilihan rakyat Malaysia, hingga apabila tiada produk tersebut di kedai-kedai mahupun pasar raya sepertimana selalunya, ia akan menimbulkan kekecohan. Adakah hal ini diperhatikan syarikat terbabit?

Rasionalnya, jika ia dinaikkan pada situasi yang lain, tentu ia tidak menjadi bebanan yang ketara kepada mereka yang memerlukan. Namun pihak syarikat tersebut perlulah mengambil peduli kegelisahan yang dirasai rakyat ketika ini.

Pihak yang berkaitan diharapkan dapat campur tangan terhadap perkara ini kerana ia membebankan pengguna terutamanya mereka yang menjadikan barangan tersebut sebagai keperluan harian.

Boleh jadi sebahagian kita bukan di tempat mereka yang merasai terjejasnya pendapatan hidup, namun simpatilah dengan situasi yang meraka dialami. Fikirkanlah.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


IKRAM Subang Jaya rai 120 anak yatim

Program yang julung-julung kalinya dijayakan bersama masyarakat sekitar Subang Jaya ini berlangsung   dengan penuh meriah dan mahabbah. Seramai 120 orang anak-anak yatim dan keluarga miskin atau fakir   telah menerima sumbangan berupa wang RM200 dan keperluan dapur.

Antara tetamu khas yang turut hadir adalah YB Dr Siti Mariah (Ahli Parlimen Kota Raja), YB Shuhaimi (ADUN Sri Muda), Ahli Majlis MPSJ (Pengerusi JKP Zon 7) Saudara Jaberi Ami, Nazir Majid Bukit Lanchung (nazir kepada 5 surau di sekitarnya) dan beberapa wakil surau-surau serta penduduk kariah.   Ustaz Hajar Opir selaku YDP IKRAM Subang Jaya dalam ucapannya telah memperkenalkan secara   rasmi Pertubuhan IKRAM Malaysia yang sifatnya sebagai wadah tarbiah, dakwah dan kebajikan.

Melalui program ini, IKRAM Subang Jaya telah dapat membina kerjasama strategik dengan   pihak-pihak yang tersebut. Terdapat juga permintaan untuk mengadakan program yang sama di Surau   Ar-Raudhah dan juga perancangan program lanjutan dalam masa terdekat.


Pengalaman memberi makan di jalanan

Berlangsung pada 12 Januari 2020 lalu, program khidmat masyarakat ini merupakan hasil kerjasama antara IKRAM Wangsa Maju, pihak PIBG SMUAAUK dan Dapur Jalanan Kuala Lumpur.

Antara objektif program adalah untuk memberi pendedahan dan pengalaman kepada pelajar memasak dan menyediakan makanan bersama-sama untuk warga miskin bandar.

“Warga miskin bandar ini mempunyai pelbagai latar belakang antaranya ada yang tidak mempunyai kerja tetap, pendapatan yang agak rendah, tidak mempunyai tempat tinggal yang sesuai dan sebagainya,” kata koordinator program, Pn Nahdia Ariffin.

Tambahnya, program ini juga bertujuan menggalakkan golongan anak muda untuk cenderung menyertai aktiviti kesukarelawanan serta melihat sendiri keadaan golongan yang susah dan miskin di samping menerapkan sifat syukur atas nikmat yang sedia ada.

“Aktiviti ini juga dapat dijadikan medium melihat dan menganalisis masalah masyarakat sekeliling disamping memberi peluang mencari jalan penyelesaian ke peringkat yang lebih besar,’ jelasnya.

Dijalankan setiap minggu, projek Dapur Jalanan pada kali ini menyediakan hampir 200 hidangan mi kari dan Nescafe ais. Setelah selesai memasak di Jalan Bangsar Utama, para sukarelawan kemudian bergerak membawa makanan menggunakan van ke Jalan Panggung, Kuala Lumpur untuk mengedarkan makanan.

“Makanan dihidangkan dalam mangkuk dan tidak dibungkus siap-siap bagi mengekalkan kesegaran dan kesedapan hidangan,” tambahnya.

Menurutnya, sukarelawan dibahagikan kepada beberapa tugasan iaitu penyediaan dan pengedaran makanan, minuman, cucian pinggan mangkuk dan pengendalian sisa makanan.

“Sebelum pulang, mereka memastikan kawasan sekitar bersih dan dalam keadaan sedia kala.”

Pengarah program, Dr Mohamad Faizal Zulkhifli turut melahirkan rasa kagum dan teruja dengan usaha Dapur Jalanan Kuala Lumpur yang prihatin dan berterusan melakukan usaha ini sejak tahun 2013 hingga sekarang.

“Moga lahir lebih ramai lagi golongan anak muda yang dapat menyumbang tenaga dan buah fikiran ke arah kebaikan,” ujarnya.

Semoga usaha kerdil ini menjadi sebahagian dari usaha melahirkan generasi soleh yang sentiasa prihatin terhadap keperluan, kesusahan masyarakat dan sekeliling serta menjadi agen perubahan kepada komuniti masayarakat, agama dan negara ke arah yang lebih baik.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pelantikan Dr Mujahid, Fuziah tepat

“Sebagai seorang pemegang Ijazah Sarjana Muda Bahasa Arab dan Sastera, Sarjana Pembangunan Sumber Manusia dan Doktor Falsafah dalam bidang Siasah Syar’iyyah, beliau mempunyai cukup kepakaran untuk menggalas tanggungjawab sebagai Menteri di JPM yang menjaga hal ehwal agama,” jelas Presiden IKRAM, Dr Mohd Parid Sheikh Ahmad.

Tambahnya, sebagai seorang yang telah melalui proses tarbiah secara teori dan amali serta komitmen yang tinggi dalam penghayatan Islam, Dr Mujahid diyakini mempunyai integriti yang sangat tinggi dan tidak akan berkompromi dengan apa jua penyalahgunaaan kuasa dan kemudahan awam, seterusnya dapat memastikan institusi Islam diurus secara profesional, telus dan tadbir urus yang baik.

“Pengalaman beliau mengadakan pelbagai dialog dengan banyak pihak menjadi satu kelebihan beliau untuk menggagaskan Islam sebagai agama yang bersifat Rahmah dan menggalakkan budaya dialog yang sihat,” kata Dr Parid.

Sementara itu, Ketua Wanita IKRAM, Datin Paduka Che Asmah Ibrahim berkata, pelantikan YB Fuziah sebagai Timbalan Menteri di JPM (Agama) adalah amat bertepatan dengan pengalaman dan penglibatan  aktif beliau sebagai aktivis di dalam beberapa NGO Islam sejak beliau menuntut di luar negara lagi.

“Keupayaan beliau dalam memimpin organisasi terbukti apabila beliau pernah terpilih membarisi kepimpinan organisasi pemuda The Young Muslims United Kingdom, (1988-1992) yang dianggotai oleh ahli dari pelbagai bangsa dan kewarganegaraan di United Kingdom,” jelasnya.

Sekembalinya ke tanah air, tambahnya, YB Fuziah terus bergiat aktif dalam NGO Islam dan pernah menerajui Kepimpinan Sayap Wanita Pertubuhan Jamaah Islah Malaysia (JIM) dari tahun 1993 hingga 1999.

Melepaskan jawatan kerana terlibat secara langsung sebagai aktivis politik, katanya, YB Fuziah telah menjadi Ahli Parlimen Kuantan memasuki penggal ketiga dan telah berjaya membawa suara rakyat Kuantan ke peringkat Parlimen dalam pelbagai isu.

“Wanita IKRAM yakin dengan ketokohan, kewibawaan dan penghayatan Islam yang baik, YB Fuziah Salleh sebagai Timbalan Menteri di Jabatan Perdana Menteri (Agama), akan berupaya membawa perubahan besar dalam memimpin institusi-institusi Islam di bawah Jabatan Perdana Menteri  dengan cemerlang berdasarkan tadbir urus yang baik dan bermanfaat kepada ummah,” tambah Che Asmah.


Unity Convention: Menyatukan ummah, menghubungkan dunia

“Konvensyen ini bakal berlangsung pada 25 dan 26 November ini di Dewan Muktamar, Kompleks Pusat Islam bermula jam 9.00 pagi hingga 5.00 petang,” kata Pengarah konvensyen, Abdul Ghaffar Mohd Sharif.

Jelasnya, objektif Unity Convention adalah untuk mempuk kesedaran tentang aktiviti dakwah, menjadi ejen perubahan masyarakat, belajar tip dan skil penting dalam menyampaikan Islam serta membina rangkaian komuniti dakwah.

Antara tokoh dan penceramah luar negara yang dijemput ialah Pengerusi Mercy Mission, Dr. Tawfique Chowdury (Australia), Presiden Islamic Information and Dawah Centre International, Dr. Shabir Ally (Kanada) dan CEO Al Azzouni Engineering, Sheikh Ossama al-Azzouni (Arab Saudi).

Tidak ketinggalan barisan tokoh dan penceramah tempatan dalam konvensyen ini seperti Ustaz Zul Ramli M. Razali, Ustaz Pahrol Mohd Juoi dan Prof. Dr. Taufiq Yap Yun Hin, Hj. Kamaruddin Abdullah, Hj. Nicholas Sylvester, Xifu Naser dan Ahmad Azim Daniel Gurporeet.

“Tiga penceramah wanita turut menyerikan konvensyen iaitu Ketua Wanita IKRAM, Datin Paduka Che Asmah Ibrahim, pendakwah Hidayah Centre, Ustazah Nooraidah Hidayah dan personaliti TV, Aliza Kim.”

Tambahnya setakat ini, pendaftaran untuk Unity Convention sangat menggalakkan dan pihak penganjur masih membuka peluang untuk mendaftar sebelum atau pada Rabu ini, 15 November 2017.

“Kita juga menawarkan yuran berpatutan serendah RM50 selama dua hari untuk mualaf dan pelajar serta RM80 untuk ahli Rakan Hidayah, berbanding yuran biasa sebanyak RM100.”

Mereka yang berminat bolehlah mendaftar untuk menyertai konvensyen secara atas talian di pautan http://bit.do/hcfunity3.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Eksploitasi hasil bumi: Ekonomi vs Ekologi

Telah banyak sumber daya bumi diambil dan dieksploitasi atas keperluan ekonomi. Dengan ini banyak kerosakan berlaku seperti penipisan lapisan ozon, kepupusan spesis, pemanasan global, penyahhutanan, dan pencemaran sungai, laut, udara dan tanah yang memerlukan tindakan pemuliharaan yang proaktif daripada semua pihak.

Kesemua tragedi ini diibaratkan seperti kepingan-kepingan puzzle yang sama iaitu ‘pertembungan antara kemajuan peradaban seluruh dunia dan sistem ekologi bumi’.

Pertembungan ini berlaku disebabkan oleh tiga perubahan besar dari segi hubungan kita dengan bumi. Pertama, pertambahan  bilangan penduduk dunia yang meningkat secara mendadak.

Kedua, revolusi ilmu pengetahuan sains dan teknologi yang telah meningkatkan kemampuan kita untuk memanipulasi alam semula jadi dan memberi impak kepada dunia.

Dan ketiga, cara berfikir tentang hubungan kita dengan alam sekitar yang telah berubah (malangnya bukan ke arah yang  lebih baik) kerana kita telah menerima tekanan modenisasi yang kuat untuk menafikan tanggungjawab untuk menanggung akibat pada masa hadapan hasil tindakan kita sekarang.

Persidangan PBB pertama mengenai Persekitaran Manusia yang diadakan di Stockholm, Sweden pada tahun 1972 membangkitkan kesedaran global mengenai keperluan bagi semua aktiviti pembangunan untuk patuh kepada peraturan dasar ekologi yang jelas.

Turut dinyatakan bahawa selagi kemiskinan yang berleluasa berlanjutan, tidak akan ada harapan untuk mencapai keharmonian antara manusia dan alam sekitar. Di sini, kita dapat lihat bahawa wujudnya ‘kesalingterkaitan’ antara ekologi dan ekonomi.

Dalam hal ini, kita perlu mencari perdamaian antara kepentingan pemeliharaan alam sekitar bagi jangka masa panjang dan keperluan mendadak yang memaksa pembangunan bagi memenuhi keperluan asas manusia. Untuk mencapai hasrat yang dinyatakan, keutamaan harus diberikan pada aspek praktikal dan juga sosioetika.

Amatlah sukar untuk mempertahankan dunia dan alam sekitar khususnya bagi jangka masa panjang bila mana 20 peratus penduduk menggunakan lebih daripada 80 peratus sumber yang sedia ada. Kedua-dua persekitaran dan pembangunan tidak akan dapat dikekalkan dan dijaga melalui kemiskinan dan perut yang lapar.

“Dan Ia memudahkan untuk (faedah dan kegunaan) kamu, segala yang ada di langit dan yang ada di bumi, (sebagai rahmat pemberian) daripada-Nya; sesungguhnya semuanya itu mengandungi tanda-tanda (yang membuktikan kemurahan dan kekuasaan-Nya) bagi kaum yang memikirkannya dengan teliti.” (Quran, 45:13)

Kita mengakui bahawa persekitaran yang baik adalah kondusif untuk sebarang pembangunan, tetapi tidak dilupakan juga bahawa pembangunan yang baik pasti dapat mengekalkan dan memelihara persekitaran.

Menurut petikan ayat Al- Quran di atas, jelas menunjukkan bahawa kita tidak dilarang bahkan dipermudahkan dan digalakkan untuk memanfaatkan hasil bumi.

Namun, eksploitasi melampau dari segi fizikal dan intelektual, gerakan sains dan teknologi secara membuta tuli tanpa tujuan spiritual dan teleologi, dan pembaziran sumber terbukti telah menyumbang kepada keadaan krisis semasa.

Pada dasarnya, corak pembangunan memainkan peranan penting dalam menentukan masalah alam sekitar di negara maju dan negara-negara membangun. Di negara maju, kebanyakan masalah muncul disebabkan oleh perkembangan saintifik dan teknologi yang maju tetapi kekurangan pembangunan dan kemajuan menjadi pemangkin kepada masalah persekitaran di negara-negara yang masih membangun.

Namun di sini, titik persamaan yang kita kongsi adalah sebuah persoalan, “Bagaimana untuk meningkatkan taraf dan kualiti hidup manusia dan dalam masa yang sama meminimakan kemerosotan alam sekitar secara fizikal?”

Masyarakat mula keliru apabila muncul beberapa badan-badan bukan kerajaan (NGO) yang menuntut beberapa projek mega yang secara zahirnya dimaklumkan akan memberi manfaat kepada rakyat dan dapat memangkin ekonomi tempatan, supaya dibatalkan atau dikaji semula.

Projek-projek tersebut antaranya East Coast Rail Line (ECRL), projek tambak laut di selatan Pulau Pinang, pengeluaran hasil hutan secara besar-besaran daripada beberapa Hutan Simpanan Kekal (HSK) dan penyahhutanan HSK bagi tujuan pembangunan.

Tindakan ini seolah-olah menentang sebarang kegiatan pembangunan dan bersifat mundur. Namun dalam konteks ini, apa yang cuba disampaikan ialah kerugian yang akan diterima akibat kemusnahan ekosistem dan perubahan topografi adalah lebih tinggi daripada keuntungan yang dijangka.

Tragedi banjir akibat tiada sistem tadahan hujan alami daripada hutan yang telah digondol mampu mengakibatkan kerugian sehingga RM2 bilion setiap kali musim hujan.

Tanah runtuh akibat pembangunan di lereng bukit telah meragut 48 nyawa dalam tragedi keruntuhan Highland Tower pada tahun 1993.

Selain itu, kegiatan pembalakan dan penyahhutanan di kawasan HSK telah menimbulkan konflik antara manusia dan hidupan liar seperti kemusnahan kawasan ladang akibat gangguan haiwan liar dan serangan fizikal terhadap komuniti setempat oleh haiwan liar yang kehilangan habitat asal, yang mampu mengakibatkan kecederaan dan kematian.

Ini belum termasuk lagi dengan kes kemalangan jalan raya yang melibatkan haiwan-haiwan terlindung seperti harimau Malaya, tapir dan gajah.

Kesimpulannya, konservasi dan preservasi terhadap ekosistem bukanlah semata-semata untuk melindungi haiwan-haiwan liar dan pokok sahaja, namun kita harus sedar, kesan terhadap kemusnahan ekosistem juga akan memberi impak terhadap sosial, ekonomi dan budaya masyarakat tempatan.

Namun pada masa yang sama, kita tetap perlu menyokong mana-mana pembangunan yang bersifat lestari. Lestari ini bukan hanya pada nama, tetapi juga dari segi ketelusan yang bebas daripada korupsi dan manfaat yang dapat diberikan, kepada taraf hidup manusia, keberterusan ekonomi dan juga pemeliharaan alam sekitar.

Nizam RahmanAktivis Persatuan Belia Harmoni MalaysiaDelegasi Malaysia bagi ASEAN + 3 Youth Environmental Forum 2019

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Gerobok Rahmah bantu ringankan beban 30 keluarga

HULU KELANG – IKRAM Ampang Jaya telah menyalurkan sumbangan kepada 30 orang wakil keluarga di Surau Ar-Raudhah Islamiyah, AU3 pada Rabu, 7 Oktober lalu.

Program sumbangan anjuran Jawatankuasa Kebajikan Ahli (PeKA) IKRAM Ampang Jaya dan Yayasan IKRAM Malaysia (i-Bantu) ini bertujuan membantu meringankan beban keluarga susah dan terkesan akibat pandemik Covid-19.

“Usaha yang dijalankan ini bukan sahaja melibatkan Ahli Jawatankuasa IKRAM Ampang Jaya, malah turut disertai oleh Ahli Jawatankuasa Penduduk Zon 3 Majlis Perbandaran Ampang Jaya (MPAJ) yang membantu menyediakan barangan ke dalam beg sumbangan,” kata AJK PeKA, Noor Ashikeen Ab Hamid.

Program sumbangan ini dimulakan dengan penyampaian ucapan ringkas oleh Hj Shirajuddin, selaku Penolong Setiausaha IKRAM Ampang Jaya, diikuti dengan ucapan Puan Anfaal Saari yang merupakan Ahli Majlis Zon 3 MPAJ sebelum sesi penyerahan bantuan.

Penerima sumbangan turut mengucapkan terima kasih atas inisiatif IKRAM Ampang Jaya dengan kerjasama Jawatankuasa Penduduk AU3 ini. Turut hadir wakil IKRAM Ampang Jaya iaitu Dr Salina dan Puan Rohani yang telah bersama menyantuni masyarakat setempat.

Orang ramai yang ingin membantu meringankan beban keluarga yang terkesan akibat Covid-19 di sekitar Ampang Jaya boleh menyalurkan sumbangan melalui akaun Yayasan IKRAM Malaysia ( Maybank 5621 4240 4402) dengan rujukan ‘GR AJ21’.

Sumbangan juga boleh disalurkan melalui dalam talian di pautan https://www.billplz.com/GRAJ21.


26.6% kanak-kanak di Malaysia lengkap vaksinasi Covid-19

KUALA LUMPUR – Seramai 945,787 atau 26.6 peratus kanak-kanak berumur lima hingga 11 tahun telah melengkapkan vaksinasi di bawah Program Imunisasi Covid-19 Kebangsaan Kanak-Kanak (PICKids) setakat semalam.

Seramai 1,560,474 atau 43.9 peratus kanak-kanak dalam kumpulan sama telah menerima sekurang-kurangnya satu dos vaksin, sebagaimana yang dilaporkan laman web CovidNow.

Bagi remaja berumur 12 hingga 17 tahun, seramai 2,898,581 atau 93.2 peratus telah lengkap vaksinasi.

Manakala 2,996,030 atau 96.3 peratus menerima sekurang-kurangnya satu dos vaksin.

Dalam pada itu, sebanyak 16,045,993 individu dewasa atau 68.2 telah menerima dos penggalak, manakala 22,968,441 atau 97.6 peratus telah melengkapkan dua dos vaksin dan 23,244,381 (98.8 peratus) menerima sekurang-kurangnya satu dos vaksin.

Berikutan itu, sebanyak 27,286 dos vaksin Covid-19 harian diberikan semalam melibatkan 8,290 dos pertama, 16,207 dos kedua dan 2,789 dos penggalak, menjadikan jumlah keseluruhan pemberian vaksin melalui Program Imunisasi Covid-19 Kebangsaan (PICK) kini 70,446,288.


Harap Teladan Terbaik Mantan Ketua Setiausaha Negara

Tidak ada berita yang paling mendukacitakan pada minggu ini saya kira, melainkan laporan media mengenai mantan Ketua Setiausaha Negara (KSN), Tan Sri Mohd Sidek Hassan.

Beliau memberitahu Mahkamah Tinggi dalam perbicaraan kes 1MDB bahawa beliau menerima elaun sebanyak RM30,000 sebulan sebagai Ahli Lembaga Penasihat 1MDB walaupun beliau tidak pernah diundang ke mesyuarat Lembaga tersebut selama lima tahun.

Banyak ulasan yang dibuat di media sosial, mengapakah sampai ke tahap ini integriti Ahli Lembaga Pengarah yang berpengalaman luas sebagai ketua tertinggi penjawat awam?

Katakanlah memang benar syarikat milik Kementerian Kewangan itu tidak pernah memanggil mesyuarat Ahli Lembaga Penasihatnya, bagaimana pula sikap proaktif seorang profesional untuk bertindak dan membuat apa sahaja yang terbaik atas kepentingan negara?

“Berakhirnya integriti di Malaysia,” tulis Dennis Ignatius, seorang bekas duta Malaysia yang berkhidmat lebih 36 tahun dalam sektor diplomatik.

Tulis beliau lagi, “Gone are the days when integrity was one of the hallmarks of public service. Now, for the most part, our public service is inhabited by rapacious and unethical men and women, people without honour, integrity or conscience.”

(Sudah berlalu apabila integriti menjadi salah satu ciri perkhidmatan awam. Kini, sebahagian besar perkhidmatan awam kita didiami oleh lelaki dan wanita yang rakus dan tidak beretika, orang yang tidak bermaruah, berintegriti atau berhati nurani).

Mufti Pulau Pinang pula dilaporkan  menyatakan hukum menerima habuan dalam keadaan seperti ini adalah haram dan wang tersebut mesti dipulangkan kepada kerajaan.

Tidak ada jawatan yang paling tinggi dalam perkhidmatan awam melainkan jawatan KSN, yang juga merupakan setiausaha kepada jemaah menteri.

Personaliti yang berada pada tahap ini tentunya amat terpilih, berwibawa tinggi, kompeten dan disaring daripada ratusan ketua kanan dalam sektor awam.

Ketua-ketua penjawat awam mempunyai banyak tanggungjawab dan kuasa, dan sekali gus peluang untuk memberi dan mengambil rasuah adalah besar.

Sebab itulah penjawat awam biasanya melalui banyak program pembangunan diri untuk membina kompetensi dan integriti supaya mereka dapat melaksanakan tugas dan tanggungjawab dengan cara yang paling baik demi negara.

Namun hakikatnya, hampir separuh daripada kes-kes rasuah di negara ini melibatkan penjawat awam.

SPRM mendedahkan, sepanjang enam tahun dari tahun 2015 hingga 2020, sejumlah 5,652 tangkapan telah dibuat dan daripada jumlah tersebut, sebanyak 2,683 atau 47.5 peratus adalah penjawat awam. (Sinar Harian, 31 Jan 2021)

Dalam keadaan yang kritikal ini, peranan ketua-ketua tertinggi perkhidmatan awam walaupun setelah bersara amatlah besar untuk digembleng dalam agenda membanteras najis rasuah ini.

Oleh sebab itu, saranan Mufti Pulau Pinang supaya dikembalikan wang negara yang diambil daripada bukan haknya sememangnya amat tepat atas tiga sebab.

Pertama, kita perlu ingat, apa yang kita lakukan di dunia ini akan dihisab di akhirat. Melunaskan hak-hak orang lain ketika di dunia akan meringankan tanggungan kita pada Hari Pengadilan (Hari Kiamat).

Kedua, mengembalikan bayaran atas khidmat yang tidak dapat kita lunaskan adalah kemuliaan dan teladan terbaik.

Setiap kali kita sedar daripada kesilapan, langkah terbaik adalah untuk kembali ke pangkal jalan. Berani mengakui kesilapan dan membetulkannya segera adalah kekuatan sebenar seseorang pemimpin, malahan sesiapa sahaja yang ingin berjaya.

Ketiga, ini adalah peluang terbaik untuk mantan KSN dan mantan ketua-ketua penjawat awam untuk bangkit dan bersama-sama rakyat membanteras amalan rasuah dalam negara, sebelum tonggak-tonggak kekuatan negara ini semakin hari semakin lemah dan akan runtuh.

Perlu diingat, sejarah telah menunjukkan negara yang memimpin tamadun pun hancur dek rasuah dan penyalahgunaan kuasa dalam kalangan pemerintah dan pentadbir.

Gerakan membanteras rasuah ini jika turut digerakkan oleh bekas-bekas pemimpin tertinggi penjawat awam, pasti akan disambut masyarakat sivil dan rakyat marhaen kerana merekalah golongan paling terkesan akibat ketirisan dalam penggunaan dana negara, penyalahgunaan kuasa atau ketidakcekapan sektor awam.

Bagaimanapun, sikap mantan KSN Tan Sri Mohd Sidek Hassan bersedia untuk memberi keterangan sebagai saksi pendakwaan ke-19 dalam perbicaraan kes rasuah 1MDB menunjukkan kesediaan beliau untuk memberi kerjasama untuk menegakkan kebenaran dan keadilan dalam kes 1MDB.

Teruskan Tan Sri dengan azam yang lebih padu, menjadi saksi kepada kebenaran, dan semoga ia menjadi pencetus inspirasi, bukan sebaliknya, kepada generasi baru Malaysia, terutama yang sedang berkhidmat dalam sektor awam.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Rusia tarik diri jadi tuan rumah Ekspo Dunia 2030

ATLANTA – Kementerian Luar Rusia mengumumkan bahawa Moscow secara sukarela menarik balik semula tawarannya untuk menjadi tuan rumah Ekspo Dunia 2030 (EXPO 2030).

Menurut kementerian itu, penarikan diri daripada ekspo anjuran Bureau International des Expositions (BIE) itu berikutan merasakan ia tidak akan dinilai secara adil dan saksama berdasarkan kempen anti-Rusia yang dilakukan oleh negara Barat.

“Adalah jelas bahawa tawaran Moscow untuk menjadi tuan rumah EXPO 2030 dalam menghadapi persaingan daripada empat negara lain tidak akan dinilai secara adil dan saksama,” kata kementerian itu dalam satu kenyataan.

Dalam konteks yang sama, kenyataan itu menyatakan bahawa EXPO 2030 telah menjadi satu lagi mangsa kempen berskala besar menentang Rusia yang dilancarkan oleh negara-negara Barat dengan tujuan untuk mengusir Rusia daripada semua bidang kerjasama.

Menerusi kenyataan itu, BIE telah mengumumkan bahawa ia telah menerima pemberitahuan mengenai keputusan Rusia dan sebab penarikan tersebut.

Pada masa yang sama, Perdana Menteri Persekutuan Rusia, Mikhail Mishustin dilaporkan turut menyatakan harapan bahawa negara itu masih boleh menjadi tuan rumah ekspo terbesar itu pada masa hadapan.

Berikutan itu, negara tuan rumah untuk EXPO 2030 akan dipilih oleh 170 negara anggota BIE semasa Perhimpunan Agung ke-173 yang dijadualkan pada akhir 2023.

Bureau International des Expositions (BIE) ialah organisasi kerajaan yang ditugaskan untuk menyelia dan mengawal selia semua ekspo antarabangsa yang berlangsung lebih tiga minggu dan bukan komersial.

Ditubuhkan pada tahun 1928 dengan 31 negara anggota, BIE kini telah berkembang menjadi 170 negara sebagai ahli.

Organisasi yang beribu pejabat di Paris ini bertanggungjawab untuk menyediakan kepakaran dan sokongan teknikal kepada negara anggota, menasihati dan memastikan penyelarasan dengan penganjur dan calon pameran, serta menyediakan kerja jawatankuasa dan mengatur mesyuarat jawatankuasa melalui Perhimpunan Agung dan melaksanakan keputusan mesyuarat.

Pada masa ini BIE menganjurkan empat jenis pameran iaitu pameran dunia, pameran khas, pameran hortikultur dan Triennale di Milano.

Misi utama BIE adalah untuk memastikan kualiti dan kejayaan mengadakan pameran di bawah naungannya, melindungi hak penganjur dan peserta, dan mengekalkan nilai asas pameran yang terdiri daripada pendidikan, inovasi dan kerjasama.


Kesengsaraan Pemandu Teksi – Siapakah Yang Sebenarnya Bersalah?

Pemandu teksi berasa sangat kecewa kerana pendapatan mereka telah terjejas teruk oleh kehadiran kereta Grab yang menawarkan perkhidmatan serupa tetapi pada tambang yang lebih rendah. Tambang yang lebih murah dimungkinkan kerana pemandu kereta Grab tidak perlu membayar banyak perbelanjaan yang terpaksa ditanggung oleh teksi (seperti kos permit, kos insuran dan lain-lain).

Sebenarnya masalah yang dihadapi oleh pemandu teksi di Langkawi akibat kehadiran perkhidmatan Grab (dan sebelum ini Uber) adalah dialami oleh semua pemandu teksi di seluruh Malaysia. Sebelum ini ramai daripada mereka menyangka bahawa kerajaan BN yang lepas tidak ikhlas untuk membantu mereka dan oleh itu, mengharapkan kerajaan baru PH akan dapat menyelesaikan masalah mereka.

Namun setelah beberapa bulan kerajaan PH memerintah, mereka mendapati bahawa masalah mereka masih tidak selesai dan kerajaan PH juga gagal menyelesaikan masalah mereka. Sementara itu, pendapatan mereka yang semakin menurun membuat mereka merasa tersangat tertekan.

Tetapi adakah masalah ini hanya berlaku di Malaysia dan adakah ianya akibat kerajaan PH juga korup atau tidak ikhlas untuk membantu mereka?

Sedutan laporan berita berikut dari Harian Metro akan menjelaskan keadaan:

Jakarta: Beratus-ratus pemandu teksi membakar tayar dan menghalang lalu lintas di Jakarta semalam selepas tunjuk perasaan bagi membantah perkhidmatan aplikasi teksi dalam talian bertukar menjadi ganas.

Rusuhan juga bertambah buruk apabila penunjuk perasaan menyerang pemandu dan penunggang motosikal yang bekerja dengan syarikat perkhidmatan pengangkutan dalam talian berkenaan.

Kumpulan yang disertai pemandu teksi dari syarikat Blue Bird dan Express Transindo Utama mendesak kerajaan mengharamkan perkhidmatan teksi dalam talian seperti Grab dan Uber. Perkhidmatan aplikasi teksi dalam talian termasuk teksi motosikal seperti Go-Jek yang lebih murah menyebabkan pendapatan teksi konvensional terjejas teruk.

Di London pula, pemandu teksi ‘black-cab’ sedang merancang untuk menyaman syarikat Uber sebanyak 1 billion pound. Ini adalah kerana pemandu teksi di London yang berjumlah 25,000 orang telah mengalami kerugian pendapatan yang mendadak (dianggarkan sebanyak 10 ribu pound setahun) semenjak wujudnya perkhidmatan teksi talian Uber.

Di New York, dalam lima bulan pertama tahun ini, lima orang pemandu teksi tradisional telah membunuh diri akibat dari masalah kewangan yang dihadapi semenjak wujudnya perkhidmatan Uber di bandar raya tersebut. Pendapatan mereka telah jatuh mendadak akibat daripada persaingan sengit perkhidmatan Uber dan ramai yang tidak mampu membayar hutang serta menampung perbelanjaan seharian walaupun berkerja selama 14 jam sehari.

Semua laporan di atas menunjukkan bahawa masalah yang dihadapi oleh dalam industri teksi bukan akibat wujudnya kerajaan yang korup atau polisi kerajaan yang tidak adil di Malaysia. Ia adalah akibat daripada faktor lain dan oleh kerana itulah masalah ini dihadapi oleh semua pemandu teksi di seluruh dunia dan bukan sahaja di Malaysia.

Perlu disedari bahawa pendapatan pemandu Uber dan Grab sebenarnya amat rendah juga. Sebab itulah ramai pemandu Uber dan Grab juga dalam keadaan sengsara yang sama dengan pemandu-pemandu teksi. Ramai pemandu Uber dan Grab terpaksa membuat dua atau lebih kerja untuk menampung kehidupan mereka kerana tambang kereta Grab yang diperolehi juga tidak cukup untuk menyara kehidupan mereka.

Sebenarnya masalah pokok yang dihadapi ialah masalah kenaikan kos sara hidup di mana pendapatan yang diterima tidak mampu untuk membayar perbelanjaan kehidupan harian.

Oleh kerana itulah kesengsaraan kehidupan bukan sahaja dirasai oleh golongan pemandu teksi dan Uber sahaja bahkan juga oleh golongan pekerja lain seperti operator kilang, pembantu teknik, pelayan di restoran, pengawal keselamatan dan lain lain yang berpendapatan rendah yang termasuk dalam kategori B40 (40% yang berpendapatan paling rendah dalam kalangan rakyat).

Sebagai contoh, purata gaji seorang pengawal keselamatan adalah lebih kurang RM2,000 sebulan sahaja. Namun sewa rumah kos sederhana di Kuala Lumpur (yakni rumah link tiga bilik tidur) adalah lebih kurang RM2,500 sebulan.

Namun, oleh kerana operator kilang, pengawal keselamatan, pelayan di restoran tidak mempunyai persatuan pekerja yang kuat, maka mereka tidak mampu untuk mengadakan demonstrasi dan oleh itu, kita tidak menyedari kesengsaraan yang dihadapi oleh mereka.

Oleh kerana itu, kita perlu peka bahawa sebenarnya semua golongan sedang sengsara akibat kos sara hidup yang meningkat, terutama sekali dalam kalangan golongan berpendapatan rendah yang tinggal di bandar-bandar besar. Inilah juga punca utama kenapa jumlah gelandangan di Kuala Lumpur sentiasa meningkat dari tahun ke setahun.

Hakikatnya ialah, kerajaan tidak mampu menyelesaikan masalah kenaikan kos sara hidup ini kerana ia adalah sebenarnya akibat dari sistem ekonomi dan kewangan yang senantiasa mencipta wang dalam jumlah yang sangat banyak setiap hari berbanding dengan output ekonomi sebenar. Sebagai contoh di Malaysia, sebanyak lebih daripada RM7 bilion ringgit dicipta setiap bulan oleh sistem kewangan negara.

Ini bermakna, sebanyak hampir RM90 bilion wang baru dicipta dan dimasukkan ke dalam ekonomi negara setiap tahun. Oleh kerana kadar kenaikan output dalam bentuk barangan dan perkhidmatan tidak dapat menyaingi kadar kenaikan jumlah matawang Ringgit yang banyak ini, akibatnya ialah harga barang dan perkhidmatan sentiasa meningkat setiap tahun.

Persoalan seterusnya ialah, siapakah gerangan yang bertanggungjawab mencipta wang yang banyak itu? Jawapannya ialah bank-bank komersil yang beroperasi di negara kita yang mencipta lebih dari 95 peratus daripada bekalan wang negara sementara Bank Negara Malaysia mencipta yang selebihnya (dalam bentuk duit kertas dan syiling). Bank komersil ini mencipta wang baru setiap kali mereka memberi hutang kepada pelanggan bank yang meminjam daripada mereka.

Sebagai contoh, jumlah hutang isi rumah di Malaysia kepada pihak bank komersil sekarang adalah berjumlah lebih daripada RM1 trilion (atau lebih dari RM1,000 bilion). Jika jumlah ini dicampurkan kepada jumlah hutang oleh pihak swasta (juga lebih dari RM1 trilion) dan kerajaan (lebih kurang RM700 bilion jika tidak mengambil kira jaminan hutang), maka sudah tentu jumlahnya amatlah besar iaitu hampir RM3 trilion.

Jelaslah bahawa punca utama kepada masalah rakyat sekarang dari aspek kos sara hidup ialah sistem ekonomi dan kewangan yang menggalakkan penciptaan wang yang banyak akibat daripada pertumbuhan jumlah hutang yang banyak.

Oleh kerana itulah masalah ini juga berlaku di negara lain, terutama sekali di negara maju kerana sistem perbankan di negara maju adalah lebih besar dan oleh itu, jumlah hutang yang dicipta juga adalah lebih besar.

Oleh itu, rakyat mereka juga sengsara walaupun cara hidup mereka adalah lebih moden. Sekarang kita akan faham kenapa rakyat di negara Malaysia yang lebih moden berbanding negara lain yang kurang maju, menghadapi masalah kenaikan kos sara hidup yang lebih teruk berbanding dengan di negara kurang maju.

Sebagai rumusan, masalah kesengsaraan kehidupan di negara kita (dan juga di negara lain) tidak akan selesai selagi sistem kewangan yang menggalakkan pertumbuhan hutang masih wujud dan berkembang.

Trend atau kecenderungan rakyat yang gemar hidup dengan gaya yang bermewah (seperti membeli kereta baru, mengadakan majlis perkahwinan yang mewah, membuat renovasi kepada rumah dan bercuti di luar negara) dengan menggunakan duit yang dihutang daripada sistem perbankan (sama ada yang berbentuk halal atau haram) akan membuat keadaan bertambah teruk pada masa hadapan kepada semua golongan, terutama kepada yang berpendapatan rendah seperti pemandu teksi dan pekerja-pekerja lain dalam kategori B40.

Prof Dr Mohd Nazari IsmailJabatan Dasar dan StrategiUniversiti Malaya

Ahli JawatankuasaMovement for Monetary Justice (MMJ)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Penubuhan Gerakan Solidariti Bersama Al-Qaradhawi

“Wahai orang-orang yang beriman, kalau kamu membela (agama) Allah  nescaya Allah membela kamu (untuk mencapai kemenangan) dan meneguhkan  langkah dan pendirian kamu.” (Muhammad, 47: 7)

وَالَّذِينَ إِذَا أَصَابَهُمُ الْبَغْيُ هُمْ يَنتَصِرُونَ

“Orang-orang yang apabila berhadapan dengan penganiayaan dan kezaliman,  mereka bertindak membela diri (secara setimpal dan tidak melampaui  batas).” (al-Syura, 42: 39)

“Memang menjadi tanggungjawab Kami menolong orang-orang yang beriman.” (al-Rum, 30: 47)

لَعَنَ اللَّهُ مَنْ رَأَى مَظْلُومًا, فَلَمْ يَنْصُرْهُ

“Allah melaknat orang yang melihat orang yang teraniaya (dizalimi)  tetapi dia tidak bertindak membantunya.” (Riwayat al-Dailami)

إِنَّ النَّاسَ إِذَا رَأَوُا الظَّالِمَ فَلَمْ يَأْخُذُوا عَلَى يَدَيْهِ أَوْشَكَ أَنْ يَعُمَّهُمُ اللَّهُ بِعِقَابٍ

“Jika orang ramai melihat orang yang zalim melakukan penganiayaan dan  mereka tidak bingkas menghalangnya, maka hampir-hampir Allah akan  mengenakan azab kepada mereka semuanya.” (Riwayat Abu Daud)

قَالَ اللَّهُ عَزَّ وَجَلَّ: لأَنْتَقِمَنَّ مِنَ الظَّالِمِ فِي  عَاجِلِهِ وَآجِلِهِ، وَلأَنْتَقِمَنَّ مِمَّنْ رَأَى مَظْلُومًا فَقَدرَ  أَنْ يَنْصُرَهُ فَلَمْ يَفْعَلْ

“Allah ‘Azza wa jalla berfirman:  “Aku pasti menuntutbela (membalas) terhadap orang yang zalim; samaada  dalam hidupnya masa kini atau di akhirat nanti. Aku juga akan  menuntutbela terhadap orang yang melihat orang yang dizalimi tetapi ia  tidak membantunya; pada hal dia mampu membantu.” (Riwayat Imam Ahmad)

Kami dengan ini mengumumkan Gerakan Solidariti Bersama Al-Qaradhawi  telah ditubuhkan pada 23 Disember 2014. Tujuan gerakan ini adalah  untuk menyatakan sokongan dan mengerakkan usaha membela tokoh besar ini  yang kini diancam ditahan oleh Interpol secara tidak benar dan sangat  zalim.

Mengambil perhatian serius bahawa tindakan Interpol (atas permintaan rejim Mesir) yang mengeluarkan Notis Merah bertujuan  menangkap Dr Yusuf Al-Qaradhawi adalah perbuatan jahat yang harus ditentang  oleh semua pihak yang cintakan  keamanan, keadilan dan demokrasi.

Notis Merah oleh Interpol yang bermakna mencari dan menahan seseorang  di mana-mana negara yang menganggotai Interpol adalah rancangan politik  yang diputuskan oleh rejim Mesir untuk menghapuskan pengaruh Dr Yusuf Al-Qaradhawi.

Tuduhan yang dilontar ke atas beliau sebagai  penjenayah, tidak masuk akal, dan jelas merupakan tindakan terdesak  rejim Mesir yang tidak dapat membendung kebangkitan rakyat yang menolak  rampasan kuasa oleh tentera.

Rakyat Mesir sehingga kini terus  melakukan bantahan, walaupun berhadapan dengan tindakan zalim pihak  keselamatan Mesir di kalangan tentera dan polis yang telah menangkap,  menculik, menyiksa serta membunuh ribuan rakyat awam. Dalam hanya  tempoh setahun, rejim Mesir telah menahan lebih 28,000 rakyat termasuk  wanita dan kanak-kanak, doktor dan jurnalis.

Interpol yang  diperalat oleh rejim Mesir yang melabelkan Syeikh Yusuf Al-Qaradhawi  sebagai penjenayah memperlihatkan agensi polis antarabangsa itu tidak  lagi boleh dihormati sebagai badan yang berkecuali dari segi politik  kerana apa yang dilakukan oleh pihak rejim jelas adalah tindakan politik  untuk menghapuskan musuh politik Presiden Fatah As-Sisi.

Interpol nampaknya tidak mengambil kira laporan PBB dan pelbagai  organisasi hak manusia yang jelas menunjukkan rejim Mesir telah  melakukan pelanggaran hak manusia yang nyata dan sangat kejam.

Jika badan polis antarabangsa yang berpusat di negara Barat itu iaitu  di Lyon, Perancis, patuh kepada rejim Mesir, ia akan dilihat  melanggar peraturannya sendiri jika dibaca pernyataan yang terdapat  dalam penubuhannya iaitu melarang bertindak atas sifat politik iaitu “Tindakan diambil dalam batas undang-undang dalam negara masing-masing  berasaskan roh Deklarasi Hak Manusia Universal. Perlembagaan kami  melarang samasekali sebarang intervensi atau aktiviti politik,  ketenteraan, keagamaan atau perkauman”.

(Action is taken within the  limits of existing laws in different countries and in the spirit of the  Universal Declaration of Human Rights. Our Constitution prohibits ‘any  intervention or activities of a political, military, religious or racial  character)

Kami mengutuk tindakan rejim Mesir dan pihak  Interpol yang secara terang-terangan bersekongkol untuk menahan Syeikh  Dr Yusuf Al-Qaradhawi. Interpol jelas menjadi alat kepada rejim Mesir yang  juga direstui dan didokong oleh beberapa negara Arab yang lain.

Kami sangat kecewa dan melahirkan kemarahan kami apabila seorang tokoh  sebesar Syeikh Al-Qaradhawi yang disegani dan dihormati dunia kini dijadikan  mangsa kepada tuduhan sebagai penjenayah hanya kerana beliau tegas  dengan prinsip menolak kudeta Mesir pada 3 Julai 2013.

Tindakan gila rejim Mesir ini sama sekali tidak boleh diterima malah  mesti dikutuk. Rejim ini bukan kerajaan yang sah kerana ia merupakan  kerajaan yang ditubuh atas kuasa tentera yang menafikan kehendak rakyat  yang telah memilih Dr Mohammad Morsi sebagai Presiden pada pilihanraya  2012.

Kami mengesa kerajaan Malaysia bertindak untuk  menyelamatkan maruah beliau dan maruah negara ini sendiri yang telah  mengiktiraf dan menganugerah Syeikh Dr Yusof Al-Qaradhawi sebagai Tokoh  Maal Hijrah yang membawa mesej kesederhanaan berasaskan kelimuan beliau  yang diperakui.

Dengan tidak membela beliau bermakna  penganugerahan Tokoh Maal Hijrah Peringkat Antarabangsa pada 2009 yang  disampaikan sendiri oleh KDYMM Di Pertuan Agong serta dihadiri oleh  Perdana Menteri, akan bermaksud anugerah itu tidak membawa erti  apa-apa. Apatah lagi Perdana Menteri mewar-warkan Malaysia adalah  penganut prinsip wasatiyyah yang dikempen sebagai bermakna sederhana.  Apa erti wasatiyyah anutan kerajaan Malaysia jika ulama pelopor konsep  wasatiyyah itu sendiri tidak dibela.

Syeikh Dr Yusuf Al-Qaradhawi  telah diperakui dunia sebagai ulama yang bersikap sederhana dalam  pendekatannya tetapi tetap tegas bila kezaliman dilakukan oleh  sesiapapun. Beliau juga jelas menolak gerakan ganas yang ditunjukkan  oleh ISIS.

Walaupun ada perbedaan pendapat antara ulama  mengenai Al-Qaradhawi, namun pemikiran dan keilmuannya yang tinggi  dihormati oleh dunia sebagai ulama muktabar sehingga beliau dipercayai  untuk memimpin Persatuan Ulama Muslimin Antarabangsa.

Tidak  ada yang menafikan keilmuannya dalam dunia Islam. Pendiriannya yang  berhujah dengan ilmu yang kukuh mengenai risalah Islam dalam konteks  kehidupan manusia masa kini, diperingkat global, terutama mengenai  keadilan, sangat dihormati.

1. Interpol membatalkan Notis Merah untuk menahan Syeikh Dr Yusuf Al-Qaradhawi.

2. Kerajaan Malaysia hendaklah menggunakan kedudukannya sebagai anggota  OIC dan Majlis Keselamatan PBB untuk menyuarakan bantahannya terhadap  keputusan untuk menahan Syeikh Yusuf Al-Qaradhawi oleh Interpol.

3. Kerajaan Malaysia menyatakan sikap dan pendiriannya yang jelas  menolak pengumuman Notis Merah Interpol ke atas Syeikh Yusuf Al-Qaradhawi.

4. Umat Islam dikalangan ulama, ahli politik ,  ilmuan dan rakyat hendaklah bangkit membela Syeikh Yusuf Al-Qaradhawi  dan menolak rancangan jahat musuh Islam untuk menghapuskan pengaruh  ulama muktabar yang berjuang untuk menegakkan kebenaran dan keadilan.

5. Semua NGO Islam menggerakkan usaha untuk menyatakan sokongan dan  pembelaan ke atas Syeikh Dr Yusuf Al-Qaradhawi dengan menjelaskan kepada  masyarakat kewajipan membela mereka yang dizalimi berdasarkan ayat-ayat  Al-Quran yang tercatat di atas.

1. Mohd Azmi Abdul Hamid  Koordinator Gerakan Solidariti Bersama Dr. Syeikh Dr Yusof Abdullah Al-Qaradhawi Presiden Majlis Perundingan Pertubuhan Islam Malaysia ( MAPIM )

2. Ustaz Abdul Ghani Samsudin Pengerusi Sekretariat Himpunan Ulama Rantau Asia (SHURA)  Merangkap  Pengerusi Persatuan Ulama Muslimin Antarabangsa cawangan Malaysia

3. Dr Roslan Mohd Nor Setiausaha Agung Persatuan Ulama Malaysia

4. Dr. Muhammad Nur Manuty   Ketua Biro Pemahaman dan Pemantapan Agama , PKR

5. Datuk Mohamad Nor Mansor Al Hafiz  Pengerusi Majlis Muafakat Pertubuhan Bukan Kerajaan Negeri  Perak

6. Dr. Abdullah Sudin Ab Rahman Presiden Pertubuhan Himpunan Lepasan Institusi Pendidikan Malaysia (HALUAN)

10. Anwar Zainal Abidin Pemangku YDP Persatuan Bekas Mahasiswa Islam Timur Tengah

11. Hj Nahar Md Nor Setiausaha Agung Pertubuhan IKRAM Malaysia

12. Dr Rahmah Hashim Naib Presiden Wadah Pencerdasan Ummat (WADAH)

13. Datin Aminah Zakaria YDP Persatuan Persaudaraan  Muslimah Malaysia (SALIMAH)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Badminton pun rasuah juga?

Gempar dikatakan baru-baru ini apabila Taufik Hidayat, pemenang pingat emas acara perseorangan badminton Olimpik 2004 Athens mendakwa cuba dirasuah oleh pegawai sukan Malaysia sebelum perlawanan separuh akhir Sukan Asia 2006 di Doha berlangsung membabitkan beliau dan Datuk Lee Chong Wei.

Amaun yang ditawarkan adalah sebanyak RM60,000, iaitu dua kali ganda daripada ganjaranyang dijanjikan kerajaan Indonesia jika Taufik Hidayat memenangi kejohanan tersebut. Lebih mengejutkan, Datuk Lee Chong Wei mengenali individu yang dimaksudkan oleh Taufik Hidayat.

Malah, Datuk Lee Chong Wei juga mengakui pernah beberapa kali cuba disogok oleh pihak tidak bertanggungjawab sepanjang karier beliau dalam sukan badminton.

Terdahulu, sukan badminton tanah air pernah dikejutkan dengan insiden mengatur perlawanan oleh dua pemain badminton negara, Zulfadli Zulkiffli dan Tan Chun Seang. Akibatnya Zulfadli digantung oleh Persekutuan Badminton Dunia (IBF) daripada terlibat dengan sukan badminton selama 20 tahun manakala Chun Seang pula selama 18 tahun.

Dunia sukan di Malaysia mula terpalit dengan najis rasuah pada tahun 1994. Ketika itu, lebih 100 pemain dan jurulatih bola sepak Liga Malaysia telah ditahan untuk soal siasat. Seramai 84 orang daripada mereka didapati bersalah dan telah digantung daripada menyertai sukan bola sepak seumur hidup.

Walau bagaimanapun, pada tahun 2016, 78 orang daripada mereka telah mendapat pengampunan selepas rayuan mereka diterima oleh Persatuan Bola Sepak Malaysia(FAM). Baki rayuan enam orang bekas pemain masih lagi belum diluluskan oleh badan induk tersebut.

Menurut Presiden Pemerhati Rasuah Malaysia (MCW), Jais Abdul Karim, takrifan rasuah dalam sukan termasuk perolehan dana dengan cara yang salah, penyalahgunaan jawatan dalam proses keputusan dan juga pengaturan perlawanan.

Ini bermakna rasuah dalam arena sukan bukan berkitar dalam kalangan atlet dan jurulatih sahaja, malah melibatkan pegawai dan jawatankuasa tertinggi persatuan.

Sukan merupakan satu bentuk hiburan kepada masyarakat bagi menghilangkan tekanan terutama ketika wabak pandemik melanda. Maka tidak hairanlah pertandingan sukan peringkat antarabangsa seperti EURO 2020 dan Olimpik Tokyo 2020 diteruskan juga walaupun setelah setahun tertunda.

Skil dan kemahiran atlet yang dipamerkan akan mengujakan penonton seterusnya menjadikan mereka sebagai idola. Perasaan ini hanya lahir jika atlet tersebut beraksi dengan penuh kesungguhan dan keikhlasan.

Sifat kepura-puraan dan aksi yang tidak semenggah hanya akan merosakkan imej sukan. Masyarakat akan mula hilang percaya pada erti kesukanan sedangkan terdapat banyak nilai murni yang boleh digarap seperti semangat berpasukan dan kesetiaan kepada negara.

Justeru, janganlah kita cemari dunia sukan yang indah ini dengan najis rasuah yang membusuk. Sifat amanah serta kejujuran tinggi yang ditunjukkan oleh Taufik Hidayat dan Datuk Lee Chong Wei adalah contoh yang wajar diteladani oleh semua warga sukan.

Semoga dunia sukan kekal bersih daripada najis rasuah yang merosakkan nilai kemanusiaan.

Muhannad Jamil
Perunding Takaful
Aktivis IKRAM Negeri Sembilan


Penderaan, Keganasan: Apabila Lelaki Gagal Melindungi

Institusi keluarga adalah unit paling asas dan terpenting dalam proses pembentukan sesebuah masyarakat.

Jika baik, sejahtera dan bahagia sesebuah keluarga, maka akan baik, sejahtera dan bahagialah generasi yang dilahirkan dan dibentukkan dalam masyarakat itu.

Kestabilan masyarakat dan kesejahteraan sesebuah negara sering kali dikaitkan dengan sejauh mana keharmonian keluarga dan masyarakat.  Keluarga yang sejahtera akan menghasilkan penduduk yang berkualiti dan produktif.

Sebagai ketua keluarga, kaum lelaki memegang amanah yang sangat besar kerana selain mencari kebahagiaan di dunia, mereka bertanggungjawab memastikan kebahagiaan akhirat buat ahli keluarganya.

”Kaum lelaki itu adalah pemimpin bagi kaum wanita, oleh kerana Allah telah melebihkan sebahagian mereka (lelaki) atas sebahagian yang lain (wanita), dan kerana mereka (lelaki) telah menafkahkan sebahagian daripada harta mereka…” (Surah An-Nisa’: 34)

Rasulullah SAW pula bersabda, “Orang lelaki ialah penjaga ke atas ahli keluarganya dan dia bertanggungjawab terhadap mereka, manakala perempuan penjaga ke atas rumah tangga dan anak-anaknya serta dia bertanggungjawab terhadap mereka.” (HR Bukhari dan Muslim)

Ayat al-Quran dan hadis Nabi di atas jelas menunjukkan peranan lelaki sebagai suami, bapa, datuk, abang dan adik.  Secara umumnya, mereka bertanggungjawab kepada ahli-ahli keluarga dan wanita.

Apabila mereka berfungsi, ramai yang akan selamat.  Sebaliknya, jika mereka tidak acuh, boleh mengundang banyak masalah seperti penderaan dan keganasan.

Penderaan dan keganasan terhadap kanak-kanak dan wanita bukanlah perkara baharu.

Baru-baru ini Timbalan Menteri Pembangunan Wanita, Keluarga dan Masyarakat, memaklumkan sebanyak 1,055 kes penderaan kanak-kanak telah direkodkan melalui Jabatan Kebajikan Masyarakat (JKM) di seluruh negara untuk tempoh enam bulan pertama tahun 2022.

Daripada jumlah tersebut, 707 membabitkan kanak-kanak perempuan dan 417 adalah kes penderaan seksual.

Penderaan kanak-kanak dalam bentuk apa pun memang menyayat hati, apatah lagi penderaan seksual terutama ke atas kanak-kanak perempuan yang dilakukan oleh ahli keluarga.

Yang paling meruntunkan apabila pemangsanya ialah bapa sendiri, darah daging dan insan yang diberi tanggungjawab oleh Tuhan untuk melindunginya. Tidak ada perkataan yang dapat menggambarkan dengan secukupnya sifat keji perbuatan tersebut.

Penderaan seksual kanak-kanak yang melibatkan pesalah dalam keluarga terutama bapa amat sukar untuk dikesan kerana pelakunya berada dalam kedudukan amanah dan kuasa terhadap mangsa.

Apabila pelaku itu adalah bapa, aspek kerahsiaan dan hubungan kekeluargaan menambahkan kerumitannya. Dengan kata lain, mangsa boleh mengalami gejala trauma yang amat kompleks.

Ini termasuklah hilang kepercayaan, berasa diri dikhianati, rasa bersalah, takut, kemurungan dan boleh mendatangkan idea untuk membunuh diri.

Apakah yang mendorong seorang bapa untuk melakukannya? Seorang bapa yang sanggup menodai anaknya sendiri bolehlah disifatkan sebagai seorang lelaki yang mengalami kegagalan teruk dari segi akhlak dan moral.

Beliau telah memilih untuk menekan butang kemusnahan diri walaupun terdapat banyak pilihan lain dalam hidupnya. Beliau juga telah gagal untuk menjadi pelindung kepada anak-anak dan keluarganya.

Lelaki seperti ini perlu berdepan dengan hukuman yang telah ditetapkan.  Seperti di sesetengah negara, Malaysia juga mempunyai hukuman penjara dan sebatan rotan bagi pelaku yang disabitkan kesalahan seperti ini.

Di samping itu, jika beliau benar-benar menyesali perbuatannya, kaedah taubat nasuha perlulah dilaksanakan. Beliau juga perlu berdepan dengan mangsa untuk menyatakan kekesalannya.

Selain keluarga, masyarakat juga mestilah memainkan peranan untuk membendung kejadian penderaan ke atas kanak-kanak dan wanita.

Simpanlah nombor-nombor talian hotline seperti Talian Kasih atau pusat-pusat panggilan yang disediakan oleh pertubuhan-pertubuhan bukan kerajaan (NGO).

Perbuatan keji dan penderaan dalam apa bentuk pun perlulah dilaporkan.  Tindakan ini lebih mulia daripada menyorokkan kejadian atau hanya menuding jari.

Ahli-ahli keluarga dan kanak-kanak juga perlu dimaklumkan mengenai perbuatan yang menjurus kepada penderaan termasuk sentuhan-sentuhan selamat dan tidak selamat.

Rozalli Hashim
Ketua Kumpulan Fokus Institusi Keluarga Utuh
Kluster Masyarakat Progresif
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Hentikan Diskriminasi, Berikan Hak Wanita Islam untuk Bertudung

Larangan bertudung ke atas pekerja dan pelatih perkhidmatan pelanggan di hotel tertentu sebagaimana didedahkan oleh Majlis Rangkaian Kesatuan Sekerja Antarabangsa Malaysia (Uni-MLC) baru-baru ini bukanlah perkara baharu melibatkan diskriminasi terhadap pekerja wanita.

Wanita IKRAM menzahirkan rasa kesal atas perkembangan terbaru ini kerana walaupun sudah 60 tahun merdeka, dalam sebuah negara yang pemimpin nombor satu dan majoriti rakyatnya beragama Islam, perlembagaannya meletakkan Islam sebagai agama Persekutuan, namun wanita Islam masih tertindas dan dinafikan hak asasi untuk mengamalkan ajaran Islam sepenuhnya termasuk berpakaian sesuai dengan tuntutan agama mereka. Bagi wanita Muslim, bertudung bukan sekadar fesyen tetapi satu kewajipan yang dituntut agama.

Situasi ini jelas menunjukkan kegagalan pihak kerajaan yang telah memerintah sejak merdeka membela hak asasi umat Islam walaupun telah termaktub dalam Fasal 8 Perlembagaan Malaysia, jaminan setiap warga mendapat hak mereka dan bebas daripada sebarang bentuk diskriminasi.

Pihak berkuasa gagal memastikan supaya syarikat-syarikat yang beroperasi di Malaysia termasuk syarikat antarabangsa dilesenkan dengan sah dan menghormati budaya dan agama masyarakat setempat dimana mereka beroperasi.

Kebebasan berpakaian mengikut tuntutan agama adalah hak asasi wanita Islam sebagai warganegara Malaysia tanpa mengambil, melibatkan mahupun menjejaskan hak kaum dan agama lain.

Dengan ini Wanita IKRAM menyeru dan mendesak agar:

1. Pihak kerajaan bertindak tegas bagi memastikan majikan dan syarikat yang beroperasi di Malaysia menghormati sensitiviti agama dan keperluan pekerja mengikut adat dan norma yang dianuti pekerjanya.

Syarikat-syarikat tersebut perlu dipastikan beroperasi mengikut SOP negara ini yang tidak bercanggah dengan tuntutan agama dan budaya masyarakat Malaysia dan bukan SOP antarabangsa semata-mata.

2. Pihak kerajaan melalui agensinya hendaklah bertindak tegas terhadap mana-mana majikan yang mengenakan polisi yang mendiskriminasikan rakyat Malaysia seperti menghalang wanita Islam melaksanakan tuntutan agama mereka dari sudut berpakaian dan pekerja lelaki daripada melakukan solat Jumaat umpamanya.

3. Semua pihak diseru agar berhenti mempolemikkan isu ini. Sebaliknya usaha harus ditumpukan untuk memperkemaskan polisi dan pelaksanaan dalam membela hak semua pekerja khususnya wanita dengan menghentikan sebarang bentuk diskriminasi.

Semoga dengan ini, kita benar-benar dapat membina Malaysia sebagai sebuah negara rahmah lagi sejahtera untuk semua.

Datin Paduka Hajah Che Asmah IbrahimKetua WanitaPertubuhan IKRAM Malaysia